BNM keluarkan kertas perbincangan untuk insurans, takaful digital
Oleh KOSMO!

4 Januari 2022, 9:49 pm
PETALING JAYA – Bank Negara Malaysia (BNM) hari ini mengeluarkan Kertas Perbincangan Mengenai Rangka Kerja Pelesenan untuk Penanggung Insurans dan Pengendali Takaful Digital.
Gabenor BNM,  Tan Sri Nor Shamsiah Mohd Yunus berkata, kertas perbincangan tersebut menggariskan rangka kerja yang dicadangkan untuk pelesenan penanggung insurans dan pengendali takaful digital (digital insurers and takaful operators, DITO) baharu bagi menggalakkan inovasi digital dalam sektor insurans dan takaful.
Menurutnya, kertas perbincangan itu  bakal menjadi pelengkap kepada inisiatif bank mengenai bank digital dan pendigitalan sektor kewangan.
“Cadangan rangka kerja ini bertujuan untuk menarik minat peserta digital baharu yang boleh menawarkan penyelesaian inovatif.

“Ia juga mampu menangani jurang perlindungan kritikal dalam segmen pasaran yang tidak mendapat perkhidmatan kewangan dan segmen yang kurang mendapat perkhidmatan serta menambah baik pengalaman pelanggan selain  mempertingkatkan keyakinan pelanggan,” katanya dalam kenyataan.
Nor Shamsiah menerangkan, rangka kerja ini akan menggunakan pendekatan yang seimbang dan fokus utamanya adalah untuk menggalakkan inovasi yang lebih signifikan di samping menggalakkan kestabilan kewangan serta melindungi kepentingan pengguna.

Selain itu, tambah beliau, kertas perbincangan tersebut merangkumi keperluan penyertaan seperti kriteria dalam penilaian permohonan dan keperluan modal serta mengkaji model perniagaan baharu misalnya perkongsian risiko.


Suami isteri mohon maaf isu video kemalangan pemandu lori
Oleh KOSMO!

4 Januari 2022, 11:29 pm
PETALING JAYA – Sepasang suami isteri menafikan bahawa mereka merupakan perakam video kemalangan membabitkan seorang pemandu lori yang terkena serangan jantung semasa memandu di kawasan berhampiran Kilang Daikin, dekat sini semalam.
Lelaki tersebut yang merupakan pemilik akaun TikTok @mubarakkhan1535 dalam sebuah video yang baru dimuatnaik malam ini berkata, dia hanya memuatnaik semula video berkenaan di akaun TikToknya selepas menerima video itu melalui aplikasi WhatsApp.
“Video itu dihantar di dalam WhatsApp ‘group’, saya cuma upload (muat naik) semula sahaja. Saya tidak ada kena mengena dengan video itu.
“Kereta yang dilanggar itu juga bukan kereta saya, dengan suara dalam video itu memang tak sama dengan suara isteri saya,” katanya.
Sementara itu, isteri kepada lelaki berkenaan turut meminta maaf kepada keluarga pemandu lori terbabit serta menegaskan bahawa dia tidak merakam video tersebut.
Terdahulu, tular sebuah video berdurasi 48 saat memaparkan seorang wanita menuduh pemandu lori terbabit mabuk selepas melanggar beberapa buah kenderaan di lokasi.

Salah seorang rakan mangsa menerusi satu perkongsian klip video di laman aplikasi TikTok dikenali Siva menjelaskan rakannya itu terkena serangan jantung dan sudah meninggal dunia. – K! ONLINE


4 lagi kes varian Omicron dikesan penularan tempatan
Oleh PETAH WAZZAN ISKANDAR

4 Januari 2022, 8:54 pm
PUTRAJAYA – Kementerian Kesihatan (KKM) mengesan empat kes penularan tempatan varian Omicron di negara ini.
Menterinya, Khairy Jamaluddin Abu Bakar berkata, jangkitan dipercayai berpunca daripada seorang jemaah umrah yang positif Covid-19 varian berkenaan.
Menurut beliau, empat kes penularan tempatan itu antara 58 lagi kes positif Covid-19 varian Omicron melalui jujukan genom penuh (WGS) yang dijalankan Institut Penyelidikan Perubatan (IMR).
“Daripada 58 kes ini, sebanyak 54 kes merupakan jangkitan import melibatkan 39 kes dari Arab Saudi; tujuh dari Emiriah Arab Bersatu (UAE), empat kes dari United Kingdom, dua kes dari Nigeria dan masing-masing satu kes dari Kazakhstan dan Perancis.
“Keputusan terbaharu ini menjadikan jumlah kumulatif kes positif Covid-19 yang dikesan varian Omicron di Malaysia adalah sebanyak 122 kes,” katanya dalam satu kenyataan hari ini.
Khairy Jamaluddin berkata, daripada jumlah itu, 117 kes merupakan jangkitan import dari luar negara, manakala lima kes lagi merupakan penularan tempatan.

Katanya, bagi keseluruhan kes varian Omicron yang dilaporkan, sebanyak 71 kes bersamaan 58.2 peratus merupakan jemaah umrah.
“Hasil ujian PCR Genotyping Assay yang dijalankan IMR ke atas 1,774 kes positif Covid-19 dalam kalangan pengembara yang tiba di Malaysia bagi tempoh 1 hingga 31 Disember tahun lalu mendapati 1,220 bersamaan 68.8 peratus sampel menunjukkan berkemungkinan varian Omicron.
“Daripada 1,220 kes berkemungkinan varian Omicron ini, 928 (76.1 peratus) melibatkan sampel pengembara yang tiba dari Arab Saudi,” katanya. – K! ONLINE


Banjir: 40 mangsa masih di dua PPS Kuala Langat
Oleh ISKANDAR SHAH MOHAMED

4 Januari 2022, 7:41 pm
KUALA LANGAT – Jumlah mangsa banjir di Selangor masih kekal seramai 40 orang setakat pukul 5 petang tadi.
Mereka yang terdiri daripada 12 keluarga itu kini ditempatkan di dua pusat pemindahan sementara (PPS) iaitu Dewan Majlis Pengurusan Komuniti Kampung (MPKK) Banting dan Dewan Orang Ramai Kampung Kelanang.
Pengarah Bomba Selangor, Norazam Khamis berkata, kesemua mangsa melibatkan penduduk Jalan Sungai Nangka dan Kampung Kelanang yang terjejas banjir kelmarin.
“Paras air kediaman mencatatkan penurunan namun kedua-dua PPS itu belum ditutup pihak berkuasa setakat ini.
“Pemantauan berterusan akan dilakukan termasuk ketika fenomena air pasang besar yang diramal berakhir esok,” katanya ketika dihubungi hari ini.
Terdahulu, Timbalan Speaker DUN Selangor yang juga Ahli Dewan Undangan Negeri (ADUN) Morib, Hasnul Baharuddin turut hadir meninjau mangsa banjir di PPS Dewan Orang Ramai Kampung Kelanang pagi tadi. -K!ONLINE


Awas taktik baharu Macau Scam
4 Januari 2022, 8:49 pm
KUALA LUMPUR – Sindiket Macau Scam kini menggunakan taktik baharu dengan menggunakan wajah Pegawai Polis ketika membuat panggilan video bagi memperdaya mangsa.
Ketua Polis Daerah Sentul, Asisten Komisioner Beh Eng Lai berkata, pihaknya telah menerima satu laporan polis semalam oleh seorang wanita yang juga suri rumah berusia 40 tahun.
“Mangsa mendakwa telah menerima panggilan video oleh seorang individu yang memperkenalkan diri sebagai Pegawai Insurans sebelum disambungkan kepada seorang Pegawai Polis.
“Mangsa dimaklumkan terlibat dalam kes pengubahan wang haram dan rasuah. Pegawai Polis tersebut telah membuat panggilan video dengan berpakaian uniform polis.
“Sindiket berkenaan telah menggunakan aplikasi yang menampakkan pergerakan mulut seperti individu sebenar sehingga mengelirukan dan mengakibatkan kerugian kepada mangsa,” katanya dalam kenyataan di sini hari ini.
Mengulas lanjut, kes tersebut telah disiasat di bawah Seksyen 420/511 Kanun Keseksaan kerana cubaan menipu.

“Sindiket ini mengelirukan orang ramai dengan membuat panggilan video menggunakan aplikasi tersebut yang menampakkan kesahihan pemanggil sedangkan ia telah diubah suai dengan menampakkan pergerakkan mulut semata-mata dan gambar wajah yang telah disunting.
“PDRM memandang serius dengan kes-kes melibatkan panggilan palsu yang menggunakan gambar profil Pegawai Polis bagi mengaburi orang ramai. PDRM turut menasihatkan orang ramai supaya berhati-hati dengan panggilan yang diterima dengan membuat semakan terlebih dahulu agar tidak menjadi mangsa penipuan,” katanya. – K! ONLINE


Sorok kematian bapa elak ganggu ibadah umrah ibu
Oleh ALWANI ZAFIRAH

4 Januari 2022, 5:59 pm
PETALING JAYA – “Kami adik-beradik pakat tak nak bagitahu, biar mak tenang buat ibadah umrah.”
Demikian penjelasan seorang anak mengenai sebab mereka adik-beradik tidak memberitahu ibunya mengenai pemergian ayah mereka terlebih awal.
Menerusi perkongsian di TikTok oleh @UmiAisy, ayahnya telah meninggal dunia ketika ibunya masih berada di tanah suci bagi mengerjakan ibadah umrah.
Menurutnya, mereka tidak mahu mengganggu fokus dan ketenangan ibunya ketika di sana dan akan memberitahu setibanya di Malaysia.
“Biar mak tenang, bila balik Malaysia baru dia akan tahu.
“Dulu mak dan ayah dah janji nak pergi Makkah bersama, tapi ayah kurang sihat dan izinkan mak untuk tunaikan umrah dahulu,” katanya.

Selain itu, ibunya sering memaklumkan selalu merasa berdebar apabila teringat kepada keadaan ayahnya yang sakit di kampung.
“Tamat tempoh idah, mak ziarah kubur arwah ayah, sayu hati tengok mak,” katanya.
Sementara itu, orang ramai turut memberi pelbagai reaksi dan rata-rata mendoakan agar ibunya terus tabah dan mengucapkan takziah kepada mereka sekeluarga.
“Salam takziah untuk awak dan keluarga, semoga terus kuat dan tabah, jaga mak awak yang masih ada dengan baik,” kata @norashe.
“Takziah, semoga arwah dicucuri rahmat dan ditempatkan dalam kalangan orang-orang beriman,” kata Noor Murni Nadia.
“Salam takziah, nampak sedih sangat mak awak, moga makcik kuat dan tabah,” kata @aqmarmiqael. – K! ONLINE


Wanita lahirkan bayi kembar beza bulan, tahun
Oleh KOSMO!

4 Januari 2022, 6:01 pm
SACRAMENTO, CALIFORNIA – Seorang wanita di  Amerika Syarikat selamat melahirkan sepasang bayi kembar pada bulan dan tahun yang berbeza, lapor laman berita Wolipop semalam.
Fatima Madrigal  melahirkan seorang bayi lelaki yang diberi nama Alfredo pada pukul 11.45 malam (waktu tempatan) semasa malam menjelang Tahun Baharu 2022.
Selang 15 minit kemudian, ketika jarum jam menunjukkan tepat pukul 12 tengah malam 1 Januari 2022, Madrigal selamat melahirkan kembar Alfredo iaitu bayi perempuan yang diberi nama Aylin.
Alfredo dan Aylin merupakan kembar yang dilahirkan dalam bulan dan tahun yang berbeza.
“Sangat menakjubkan kerana mereka kembar, namun tarikh lahirnya berbeza.
“Saya terkejut namun bahagia apabila Aylin lahir pada waktu tengah malam,” kata Madrigal.

Pihak Hospital Natividad Medical Group turut menzahirkan rasa kagum mereka memandangkan kelahiran itu adalah sesuatu yang amat jarang berlaku.
“Ini sudah pasti menjadi kelahiran yang paling dikenang sepanjang kerjaya saya,” ujar doktor keluarga di hospital itu, Dr. Ana Abril Abrias. – AGENSI


Lelaki temui pesawat empat sayap
Oleh KOSMO!

4 Januari 2022, 7:30 pm
WASHINGTON – Seorang pengguna aplikasi pemetaan, Google Earth mendakwa menemui sebuah pesawat mempunyai empat sayap dan empat enjin di landasan sebuah lapangan terbang komersial yang sibuk, lapor  akhbar Daily Star semalam.
Pesawat tidak masuk akal itu didakwa merupakan hasil kerja makhluk asing dalam satu hantaran di saluran YouTube, UFO Sightings Daily.
Pengguna berkenaan, Scott C Waring mendakwa pesawat ganjil itu dikesan pada koordinat  47°26’29.99 Utara dan 122°18’20.19 Barat. Ia menunjukkan Lapangan Terbang Antarabangsa Seattle-Tacoma di Washington.
Bagaimanapun, pesawat pelik itu tidak lagi kelihatan dipercayai berpunca daripada imej satelit Google Earth yang dikemas kini.
“Objek ini tidak seperti mana-mana pesawat yang saya pernah lihat,” katanya.
Scott mendakwa bahawa gambar itu tulen tanpa sebarang manipulasi.

“Kita mendengar banyak laporan tentang objek terbang tidak dikenali (UFO) menyamar sebagai komet, kapal angkasa SpaceX termasuk menyamar sebagai pesawat supaya ia boleh terbang tanpa menarik perhatian,” katanya.
Sejak dimuat naik pada Ahad lepas, rakaman video itu sudah mencatatkan lebih 2,000 tontonan dengan rata-rata netizen berdebat sama ada imej itu berpunca daripada masalah rakaman satelit dan bukan perbuatan makhluk asing. – Agensi


Lebuh raya sesak akibat hujan lebat
Oleh ALWANI ZAFIRAH

4 Januari 2022, 6:37 pm
PETALING JAYA – Trafik di beberapa lebuh raya sekitar Lembah Klang dilaporkan sesak ekoran pertambahan jumlah kenderaan di jalan raya ketika waktu puncak.
Lebuh Raya Baru Lembah Klang (NKVE) dilaporkan sesak di beberapa laluan terutamanya sebelum Plaza Tol Jalan Duta.
Menurut laporan Lembaga Lebuhraya Malaysia (LLM) di Facebooknya, Lebuh Raya Baru Lembah Klang (NKVE) dilaporkan sesak di beberapa laluan terutamanya sebelum Plaza Tol Jalan Duta.
“Keadaan juga dilaporkan sesak di laluan Bukit Lanjan ke Damansara serta Subang ke Shah Alam dan ke Dataran Prima.
“Selain itu, di Lebuh Raya Utara-Selatan Hubungan Tengah (Elite), trafik perlahan di susur keluar Bandar Saujana Putra ke Bulatan Saujana Putra serta Seafield ke Shah Alam melibatkan kedua-dua arah laluan,” katanya.
Keadaan sesak itu disebabkan peningkatan jumlah kenderaan ketika waktu puncak dan pulang dari kerja.

Sementara itu, cuaca yang hujan di sekitar Lembah Klang turut menyebabkan aliran trafik perlahan di laluan-laluan utama.
Orang ramai dinasihatkan supaya berhati-hati ketika memandu. – K! ONLINE


Tiada nafsu pada suami, isteri curang dengan dua lelaki
Oleh KOSMO!

4 Januari 2022, 6:30 pm
JAKARTA – Seorang wanita berusia hampir separuh abad menjadi tular di media sosial Indonesia baru-baru ini kerana berlaku curang terhadap suaminya bersama dua lelaki lain, lapor laman berita Suara.com semalam.
Kisah tersebut dimuat naik menerusi akaun Instagram @penajamterkini_net.
“Curang dengan dua lelaki sekali gus kerana tidak lagi bernafsu pada  suaminya,” demikian kenyataan yang dimuat naik bersama hantaran itu.
Menurut kenyataan yang ditulis oleh admin akaun Instagram itu, wanita berusia 48 tahun yang hanya dikenali sebagai SD dikatakan berlaku curang di rumahnya sendiri di Sungai Nilo, Kampung Nilo Dingin, Jambi.
Menurut keterangan bertulis, Ketua Polis Lembah Masurai, IPTU Sitepu Kanit Reskrim menjelaskan bahawa ketika serbuan dibuat, ketiga-tiga pelaku belum ‘berkesempatan’ melakukan hubungan intim.
“Ini berdasarkan kenyataan pelaku ketika siasatan polis. Ketiga-tiga mereka mengaku belum sempat berbuat apa-apa sebelum diserbu oleh penduduk setempat,” katanya.

SD berkata, wanita itu bertindak demikian  kerana sudah tidak bernafsu lagi terhadap suaminya, malah si isteri telah menjalin hubungan sulit selama tiga tahun setengah.
Netizen yang membaca hantaran itu kemudiannya meninggalkan pelbagai komen.
“Tidak mensyukuri apa yang sudah diberikan,” komen seorang netizen. – AGENSI


Jemaah bebas memilih kuarantin diuruskan swasta atau kerajaan
Oleh AHMAD SHAHERMAN SHAMSURI

4 Januari 2022, 7:06 pm
PETALING JAYA – Jemaah umrah yang baharu pulang ke tanah air kini mempunyai pilihan sama ada mahu kuarantin di stesen yang diuruskan pihak swasta atau yang disediakan pihak kerajaan.
Menteri di Jabatan Perdana Menteri (Tugas-Tugas Khas), Datuk Dr. Abd. Latiff Ahmad berkata, pilihan tersebut diberikan susulan kebimbangan jemaah berkaitan kos tambahan yang dikenakan selain keselesaan apabila mereka dikuarantin nanti.
Beliau berkata, bagi penempatan kuarantin yang diurus kerajaan, orang dalam pengawasan (PUS) iaitu jemaah yang negatif ujian saringan Covid-19 oleh Kementerian Kesihatan (KKM).
“PUS ini akan ditempatkan di hotel atau pusat latihan awam bergantung kepada ketersediaan bilik pada hari ketibaan.
“Bagi pilihan ini, kos urusan kuarantin ditanggung oleh pihak kerajaan termasuk makan, minum serta pengangkutan dari lapangan terbang,” katanya dalam satu kenyataan di sini hari ini.
Menurut Abd Latif, tempoh kuarantin adalah seperti yang ditetapkan KKM.

Tambah beliau, senarai pusat kuarantin untuk jemaah di stesen kuarantin institut latihan awam (QS ILA) melibatkan:-
1.Akademi Kepimpinan Pendidikan Tinggi (AKEPT), Nilai.
2.Institut Aminuddin Baki (IAB), Nilai
3. Institut Latihan Islam Malaysia (ILIM), Bangi.
4. Institut Semarak Felda (ISEF), Bangi
5. Institut Latihan Kehakiman Perundangan (ILKAP), Bangi
6. Pusat Latihan Polis (Pulapol), Kuala Lumpur.
Manakala, bagi stesen kuarantin hotel pula melibatkan 19 hotel di Negeri Sembilan, Kuala Lumpur dan Selangor. Senarai hotel seperti berikut:-
Negeri Sembilan
1. Klana Resort, Seremban
Kuala Lumpur
1. Hotel Royal
2. Hotel Swiss Garden, Bukit Bintang
3. Hotel IBIS, KLCC
4. Hotel Furama, Bukit Bintang
5. Hotel Mercure Kuala Lumpur Shaw Parade
6. IBIS Style KL Fraser Business Park
7. Hotel AnCasa
8. Hotel Cosmo
9. Hotel KIP
10. Hotel Arena Star
Selangor
1. Hotel Sama-sama
2. Hotel Gorsett Grand, Subang
3. Hotel Crystall Crown, PJ
4. Hotel Sunway Clio
5. Hotel Hilton Garden Inn, Puchong
6. Hotel Oriental Crystal
7. Hotel Summit, USJ
8. Hotel Pegasus, Shah Alam


15 tahun hidup dengan 12.74 tan sisa sampah
Oleh MOHD. HUSNI MOHD. NOOR

4 Januari 2022, 6:50 pm
PUTRAJAYA – Tiada siapa boleh bayangkan bagaimana dua beranak mengharungi kehidupan seharian dengan dikelilingi sisa sampah dan kitar semula seberat 12.74 tan sejak 15 tahun lalu.
Situasi tidak selesa itu dikongsi pasukan penguat kuasa Perbadanan Pengurusan Sisa Pepejal dan Pembersihan Awam (SWCorp) Kuala Lumpur selepas menjenguk kediaman itu pada 29 Disember lalu.
Pengarahnya, Ummi Kalthum Shuib berkata, pihaknya menerima satu aduan kacau ganggu dari sebuah rumah di selatan Kuala Lumpur pada 29 Disember lalu dari seorang pengadu.
Beliau berkata, kacau ganggu tersebut boleh menyebabkan terjejasnya kesihatan dan gangguan lain kepada penduduk di kawasan tersebut.
“Siasatan mendapati, penghuni rumah adalah seorang warga emas manakala, anaknya yang mengumpulkan sisa kitar semula itu pula mempunyai masalah kesihatan. Justeru, kami terpaksa memujuk penghuni rumah dan anaknya itu terlebih dahulu sebelum operasi pembersihan dilaksanakan pada 30 Disember lalu.
“Kami amat berterima kasih kepada anggota dari Balai Polis Cheras yang membantu memantau operasi pembersihan selama dua hari itu,” katanya menerusi satu kenyataan hari ini.

Katanya, selepas tamat operasi, sebanyak 12.74 tan sisa telah dikeluarkan daripada rumah berkenaan termasuk 1.14 tan sisa kitar semula.
Menurutnya, beliau memohon kerjasama penduduk setempat supaya memastikan kawasan perumahan berkenaan melaksanakan pengasingan di punca (SAS) dan berada dalam keadaan bersih sentiasa.
“SWCorp Wilayah Persekutuan juga memohon semua pihak bekerjasama untuk membasmi sampah haram, sampah terbang, meningkatkan pelaksanaan SAS dan kitar semula,” katanya. – K! ONLINE


JBPM sedia hadapi sebarang kemungkinan banjir di Johor
Oleh SUBKHI SUDARJI

4 Januari 2022, 5:50 pm
PUTRAJAYA – Seramai 1,889 pegawai serta anggota Jabatan Bomba dan Penyelamat Malaysia (JBPM) kini berada dalam keadaan kesiapsiagaan bagi menghadapi sebarang kemungkinan banjir yang berlaku di Johor.
Menteri di Kementerian Perumahan dan Kerajaan Tempatan (KPKT), Datuk Seri Reezal Merican Naina Merican berkata, kesemua anggota berkenaan membabitkan 33 balai bomba dan penyelamat di sekitar Johor.
“Bilangan terbabit melibatkan seramai 1,151 pegawai bomba dan 600 pasukan bomba sukarela yang akan bertugas setiap masa.
“Dari segi logistik, 84 buah bot disediakan bagi memastikan urusan perpindahan dan bantuan berjalan dengan lancar,” katanya ketika sama-sama menyertai Unit Pasukan Udara JBPM membuat tinjauan operasi banjir di Negeri Sembilan, Melaka dan Johor serta membawa bantuan ke Pusat Pemindahan Sementara (PPS) di Daerah Segamat, Johor.
Reezal turut merafak setinggi-tinggi kasih kepada Sultan Johor dan Tunku Mahkota Johor yang berkenan mencemar duli, berangkat turun melihat sendiri keadaan rakyat yang terjejas akibat banjir ini sejak dari awal bencana itu melanda.
“Keberangkatan Baginda berdua mencerminkan keprihatinan Raja Pemerintah terhadap kebajikan rakyat,” ujarnya.

Katanya lagi, kementerian turut menyerahkan 700 unit Bakul Bencana KPKT sumbangan Perbadanan PR1MA Malaysia (PR1MA) berupa barangan makanan kering seperti beras, air mineral, tepung, gula dan sebagainya kepada semua keluarga mangsa yang terkesan di PPS yang dilawati.- K! ONLINE


Lebih 10 tan al-Quran rosak dikumpul untuk dilupuskan
Oleh MOHD. HUSNI MOHD. NOOR

4 Januari 2022, 6:11 pm
PUTRAJAYA – Perbadanan Pengurusan Sisa Pepejal dan Pembersihan Awam (SWCorp) berjaya mengumpul lebih 10 tan al-Quran yang rosak akibat banjir untuk dilupuskan sejak 27 Disember lalu hingga semalam.
Pengerusinya, Datuk Rizalman Mokhtar berkata, usaha pengumpulan itu hasil kerjasama SWCorp Wilayah Persekutuan dengan Jabatan Agama Islam Wilayah Persekutuan (Jawi).
Beliau berkata, usaha berkenaan adalah amat baik bagi menjaga kesucian ayat al-Quran.
“Mana-mana pihak tanpa mengira agama yang menjumpai al-Quran dan dokumen yang telah dihanyutkan banjir wajar menyerahkannya kepada masjid dan surau yang terdekat.
“Masjid dan surau di Wilayah Persekutuan Kuala Lumpur dan Putrajaya serta di negeri Selangor boleh menghubungi SWCorp Wilayah Persekutuan untuk diuruskan pengambilan,” katanya menerusi satu kenyataan hari ini.
Katanya, sejak 27 Disember lalu, SWCorp Wilayah Persekutuan telah membantu mengutip dan menghantar sebanyak 5,631 kilogram al-Quran dan dokumen yang rosak akibat banjir untuk pelupusan.

Rizalman berkata, selain itu, sebanyak 4,653.6 kilogram al-Quran pula telah dihantar terus ke Pusat Pelupusan Al-Quran Darul Kalam, Raudhatul Sakinah Taman Selasih, Kuala Lumpur. – K! ONLINE


Banjir: Air Selangor beri pengecualian bil bagi pengguna terjejas
Oleh HARRITH HISHAM

4 Januari 2022, 6:26 pm
PETALING JAYA – Pengurusan Air Selangor Sdn. Bhd. (Air Selangor) memberikan pengecualian bayaran bil air bagi bulan Januari 2022 kepada para pelanggan akaun Domestik (Kod Tarif 10) di Selangor dan Kuala Lumpur yang terkesan akibat bencana banjir baru-baru ini.
Air Selangor dalam kenyataan hari ini memaklumkan pengecualian bayaran bil air itu merupakan sebahagian daripada Program Bantuan Selangor Bangkit (BSB) yang telah diumumkan oleh Kerajaan Negeri Selangor.
“Penduduk di kawasan-kawasan yang terjejas akibat banjir akan menerima pengecualian bayaran bil air bagi tempoh satu bulan secara automatik yang mana mereka tidak perlu mengisi atau menghantar sebarang borang kepada Air Selangor.
“Sepanjang tempoh pengecualian bayaran ini, bil air bulanan akan terus dikeluarkan oleh Air Selangor,” katanya.
Jelasnya lagi, para pelanggan yang layak menerima pengecualian bayaran bil air tidak perlu membuat sebarang bayaran bagi tempoh yang telah dinyatakan.
“Air Selangor memahami kesulitan yang dialami oleh para pelanggan yang terkesan dengan insiden banjir dan berharap agar bantuan ini akan sedikit sebanyak meringankan beban mereka,” ujarnya.

Untuk maklumat lanjut, pengguna boleh menghubungi Pusat Perhubungan Air Selangor di talian 15300 atau merujuk kesemua saluran komunikasi rasmi seperti aplikasi Air Selangor, Facebook, Instagram dan Twitter selain boleh membuat aduan di Help Centre yang boleh didapati di www.airselangor.com. -K!ONLINE


Hampir separuh menteri Kabinet Belanda wanita
Oleh KOSMO!

4 Januari 2022, 5:30 pm
AMSTERDAM – Kabinet keempat Perdana Menteri Belanda, Mark Rutte yang akan mengangkat sumpah jawatan pada 10 Januari ini bakal menampilkan 29 portfolio di mana 14 daripadanya diisi oleh wanita, lapor akhbar Saudi Gazette semalam.
Nama dan jawatan anggota Kabinet Belanda diumumkan pada Ahad lalu oleh empat parti yang membentuk kerajaan campuran pimpinan Rutte.
Dilan Yeşilgöz-Zegerius yang dilahirkan di Ankara, Turki akan menjadi menteri kehakiman dan keselamatan.
Pemimpin berusia 43 tahun itu yang berhijrah ke Belanda telah dicalonkan oleh Parti Rakyat untuk Kebebasan dan Demokrasi (VVD) pimpinan Rutte.
Menteri Dalam Negeri, Kajsa Ollongren pula akan menjadi menteri pertahanan yang baharu.
Ahli politik Parti Kristian Demokratik,  Wopke Hoekstra akan memegang portfolio menteri luar yang baharu.

Jawatan beliau sebelum ini sebagai menteri kewangan akan diserahkan kepada bekas menteri luar, Sigrid Kaag daripada parti D66.
Kaag meletak jawatan selepas pengunduran tentera Belanda dari Afghanistan pada September tahun lalu.
Selepas rundingan gabungan paling lama dalam sejarah Belanda, empat parti utama bersetuju untuk membentuk sebuah kerajaan campuran pada bulan lalu. – Agensi


Sampah banjir di 13 lokaliti telah berjaya bersihkan sepenuhnya
Oleh MOHD YUNUS YAKKUB

4 Januari 2022, 4:53 pm
SHAH ALAM – Sebanyak 13 lokaliti yang terjejas banjir ini telah berjaya dibersihkan sampahnya secara penuhnya setakat ini.
Majlis Bandaraya Shah Alam (MBSA) dalam kenyataannya berkata, ini melibatkan sembilan di daerah Petaling merangkumi Seksyen 13, Seksyen 19, Seksyen 22 (Kampung Kebun Bunga), Seksyen 23, Seksyen 28 (Kampung Lanchong Jaya), Seksyen U1 (Taman Mesra) dan Seksyen U3 (Desa Subang Perantau).
Selain itu, adalah Seksyen U6 (Kampung Melayu Subang) dan U17 (Kampung Merbau Sempak / Kampung Kubu Gajah) sebagai lokaliti terbaru yang telah siap sepenuhnya.
“Bagi daerah Klang pula meliputi empat lokaliti iaitu Seksyen 32, Seksyen 33 (Alam Indah), Seskyen 35 (Taman Desa Kemuning dan Seksyen 36 (Taman Sri Wangi, Sungai Kandis).
“Sri Muda mencatatkan pengeluaran sampah sebanyak 2,382 metrik tan hari ini,” katanya hari ini.
Jelas MBSA, secara keseluruhannya sebanyak 2,868 metrik tan sehari dikutip dengan pecahan 314 metrik tan di daerah Petaling dan Klang (2,554 metrik tan).

“Jumlah kumulatif sampah yang dikeluarkan di lokaliti banjir MBSA adalah sebanyak 31,374 metrik tan,” katanya. – K! ONLINE


Banjir: Jangan berlengah untuk rakyat
Oleh HARRITH HISHAM

4 Januari 2022, 4:49 pm
PETALING JAYA – Kementerian Perumahan dan Kerajaan Tempatan komited untuk terus memberikan khidmat yang terbaik sepanjang masa bersama-sama Keluarga Malaysia sama ada daripada operasi menyelamat mahupun operasi pembersihan pasca banjir.
Menterinya, Datuk Seri Reezal Merican Naina Merican berkata, sikap tidak berlengah-lengah ketika bencana adalah penting bagi membantu proses menyelamat dan pemindahan mangsa menjadi lebih teratur.
“Lewat malam tadi saya dimaklumkan berkenaan situasi banjir di Segamat yang semakin buruk dengan jumlah mangsa yang dipindahkan terus meningkat hingga mencecah 3,200 orang di 47 buah pusat pemindahan sementara (PPS).
“Hari ini saya menyertai Unit Udara Wira Merah meninjau keadaan di sepanjang laluan Negeri Sembilan, Melaka dan Johor.
“Saya juga diberitahu pasukan penyelamat di Johor bahawa proses pemindahan mangsa amat mudah dan cukup teratur. Begitu juga dengan sikap tidak berlengah-lengah ketika bencana terjadi,” katanya menerusi satu hantaran di akaun Facebook miliknya, semalam.
Dalam pada itu, Reezal Merican turut melawat PPS Kampung Pudu yang menempatkan 53 orang mangsa daripada 14 keluarga dan kemudiannya menyusuri Sungai Muar ke PPS Kampung Lubuk Lanjut.

“Kampung Lubuk Lanjut dengan 26 buah keluarga dan 94 penduduk kini bagaikan sebuah pulau, terputus hubungan jalan darat. Saya telah meminta beberapa keperluan tambahan dibawa ke PPS Lubuk Lanjut ini dengan segera.
“Saya juga merafak sembah dan menjunjung setinggi-tinggi kasih Kebawah DYMM Sultan Johor, Sultan Ibrahim Sultan Iskandar dan DYAM Tunku Ismail Sultan Ibrahim yang berkenan mencemar duli berangkat menyantuni serta mengurniakan bantuan kepada rakyat yang terjejas sejak kejadian banjir ini berlaku,” ujarnya. – K! ONLINE


Banjir: Permaisuri Johor serah sumbangan peribadi
Oleh MASTURAH SURADI

4 Januari 2022, 5:19 pm
MERSING – Permaisuri Johor, Raja Zarith Sofiah Sultan Idris Shah berkenan mencemar duli berangkat melawat Pusat Pemindahan Sementara (PPS) di daerah Mersing hari ini untuk menyerahkan sumbangan peribadi kepada mangsa banjir terlibat.
Baginda meluangkan masa melawat tiga PPS di Politeknik Mersing, PPS Sekolah Kebangsaan (SK) Tenglu dan SK Air Papan yang secara keseluruhan menempatkan 386 mangsa banjir daripada 102 keluarga.
Selain mengurniakan sumbangan peribadi untuk meringankan beban mangsa banjir, baginda juga turut meluangkan masa beramah-mesra bersama mereka.
Baginda juga mengurniakan pelbagai barangan lain untuk kegunaan mangsa-mangsa banjir seperti telekung, sejadah, tuala wanita, lampin pakai buang untuk bayi, selipar dan tuala mandi.
Kurniaan disampaikan menerusi Yayasan Raja Zarith Sofiah Negeri Johor dengan kerjasama Persatuan Suri dan Anggota Wanita Perkhidmatan Awam Malaysia (PUSPANITA).
Hadir sama, Setiausaha Kerajaan Negeri Johor, Datuk Azmi Rohani, Pegawai Daerah Mersing, Mohammed Shakib Ali. -K! ONLINE


Tak kisah dikecam, asalkan NGO saya dikenali – Zara Zya
4 Januari 2022, 5:16 pm
PETALING JAYA – Pelakon Zara Zya langsung tidak terkesan dengan kecaman netizen yang mempertikaikan caranya menggunakan ‘water jet’ dengan cara yang salah ketika membersihkan sebuah dewan yang dipenuhi lumpur banjir di Temerloh, Pahang, baru-baru ini.
Sebaliknya ujar Zara atau nama sebenarnya Zainurul Razia Mohd. Zainuddin, 36, itu, kecaman tersebut membuatkan dia menjadi lebih bersemangat untuk menjadikan nama pertubuhan miliknya, ZaraPrihatin lebih dikenali.
“Normallah, tak kira apa kita buat. Tetap akan ada yang bercakap pasal orang lain. Isu tempoh hari tak ada masalah, saya okey saja. Benda itu tak beri kesan.
“Sebaliknya bagi saya lebih bersemangat dan pada masa sama agar ZaraPrihatin lebih dikenali. Dari situ, lebih ramai orang nak jadi sukarelawan dan dapat mendidik masyarakat terutama golongan remaja yang baru habis belajar dan tak tahu nak buat apa.
“Ada banyak cara untuk bantu orang, bukan dengan duit semata-mata. Contohnya sumbangkan tenaga dan mendengar luahan atau ‘trauma healing’ buat mereka yang terkesan dengan musibah seperti banjir besar baru-baru ini,” katanya ketika dihubungi Kosmo! sebentar tadi.
Pelakon drama Mr. Bibik itu aktif turun padang membantu mangsa banjir bersama pasukan pertubuhan bukan kerajaan miliknya, ZaraPrihatin di sekitar Hulu Langat, Selangor dan Temerloh, Pahang.

Katanya, dia lebih gemar turun padang dan bertemu dengan mangsa banjir untuk mengetahui apa yang diperlukan oleh mereka.
“Saya lebih suka dekat dengan mangsa banjir. Berbual dengan mereka untuk tahu apa yang diperlukan. Selalunya kalau selebriti turun padang pun mereka dah gembira, apatah lagi kalau luangkan masa berbual.
“Lagipun orang perlu tahu apa NGO saya buat. Lagi-lagi untuk orang yang bagi dana. NGO saya sentiasa aktif dan mereka perlu tahu wang yang disalurkan keluar ke mana,” jelasnya.
Sejak beberapa negeri dilanda banjir besar hujung Disember lalu, ramai selebriti turun padang menyalurkan bantuan kepada mangsa terkesan antaranya Datuk Seri Siti Nurhaliza, Ernie Zakri, Nora Danish dan Sharifah Shahira. – K! ONLINE


Amaran hujan lebat dan ribut petir di beberapa negeri
Oleh FITRI HAZIM

4 Januari 2022, 4:57 pm
PETALING JAYA – Penduduk di beberapa negeri dinasihatkan untuk terus berhati-hati dan mengambil langkah berjaga-jaga ekoran amaran hujan lebat serta ribut petir yang dijangka berlaku sehingga lewat petang hari ini.
Jabatan Meteorologi Malaysia (MetMalaysia) dalam satu kenyataan, berkata, amaran hujan lebat dan ribut petir di beberapa kawasan di Kedah, Perak, Selangor, Johor, Kuala Lumpur, Putrajaya, Negeri Sembilan, dan Sabah sehingga pukul 7 malam.
Katanya, bagi negeri Kedah, kawasan terlibat adalah Bandar Baharu, manakala Perak di Kerian, Larut, Matang, Selama dan Kuala Kangsar.
“Kawasan terlibat di Selangor adalah Gombak, Petaling dan Hulu Langat, manakala Johor di Mersing dan Kota Tinggi.
“Keadaan cuaca buruk ini melibatkan keseluruhan kawasan Wilayah Persekutuan Kuala Lumpur dan Putrajaya,” katanya di sini hari ini.
Tambahnya, amaran sama di keluarkan terhadap di Johor iaitu di Pontian, Kulai, Kota Tinggi dan Johor Bahru serta Sabah di Pedalaman (Sipitang, Tenom, Beaufort, Keningau dan Tambunan) dan Pantai Barat (Ranau).

Kata MetMalaysia, amaran itu dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – K! ONLINE


Baby Shima tak kisah dicop ‘ratu report’
Oleh HANISAH SELAMAT

4 Januari 2022, 5:14 pm
PETALING JAYA – Penyanyi Baby Shima tidak kisah dicop ‘ratu report polis’ andai tindakan tegas yang diambil terhadap lelaki gila seks dapat menjadi pengajaran supaya jangan memandang remeh kes gangguan seksual.
Katanya, individu yang tergamak melayangkan ajakan berbaur lucah kepada orang lain di laman sosial seharusnya belajar menghormati wanita sebelum membuat perkara melampau yang boleh mengheret mereka ke muka pengadilan.
“Negara kita ada undang-undang, bukan setakat minta maaf lepas buat gangguan melampau sebab setiap tulisan atau gambar tak senonoh yang ditujukan kepada seseorang secara maya tetap mencetuskan impak.
“Cuma saya terfikir kali ini nak kongsi perkara meloyakan itu sebagai peringatan. Selepas dikongsi individu tersebut ada DM (mesej langsung) saya untuk minta maaf tapi saya serahkan kepada pihak pengurusan dan peguam untuk tindakan selanjutnya.
“Dulu selepas buat laporan polis memang tiada lagi gangguan. Rupa-rupanya masih ada lagi spesis begini. Saya pun dah tak kisah orang nak cakap apa, ratu repot (polis) atau apa pun sebab saya kena bertegas demi wanita atau mangsa lain. Saya tak mahu mangsa pula dipersalahkan.
“Macam sebelum ini, kita tak repot dikecam juga atau dikata mahu gertak saja. Tindakan ini jadi pengajaran supaya hormati insan lain. Anda pun ada ibu, kakak atau adik perempuan. Kalau mereka dikacau, takkan anda diam diri?” katanya kepada Kosmo! Online.

Terdahulu, tindakan pemilik nama sebenar Nor Ashima Ramli, 29, mendedahkan profil pemilik akaun Instagram yang mengajaknya melakukan hubungan seks menerusi mesej meraih pelbagai reaksi ramai.
Menjengah ruangan komen, ramai menyokong tindakannya selepas berulang kali berhadapan isu sama, namun tidak kurang ada yang menyalahkan pemakaian seksi penyanyi Lalai itu sebagai punca diganggu.
Tegasnya, masyarakat harus berhenti menuding jari kepada mangsa, sedangkan si pelaku seakan diberikan lampu hijau untuk bebas berbuat apa sahaja demi memenuhi nafsu serakah mereka.
“Berhentilah menyalahkan wanita atau mangsa dalam kes sebegini. Ini bukan hal kecil kerana kalau tak dikekang kita takkan sedar sejauh mana individu tersebut boleh bertindak.
“Ini bukan lagi soal baju atau pembawakan seseorang. Mentaliti seperti ini yang patut diubah supaya golongan pengganggu ini beringat dan menghentikan perbuatan mereka.
“Lagipun kita sudah berada di tahun 2022, jangan biarkan pelaku seperti ini bermaharajalela. Saya ambil pendirian lantang bersuara sebagai penyuntik semangat kepada wanita atau mangsa lain supaya jangan takut,” katanya yang turut mencipta nama di Indonesia.
Bekas finalis program D’Academy Asia dan Pendatang Baru Dangdut Terpopular, Anugerah Dangdut Indonesia 2017 itu mengakui tidak pernah berhadapan isu sama daripada peminat di negara itu sepanjang lima tahun mencari rezeki di sana.
Terbaharu, Baby Shima sedang menjalani penggambaran drama berjudul Derita Untuk Isteri. Bergandingan dengan Erry Putra, drama berkenaan berkisar tentang isteri teraniaya yang menjadi mangsa dera dan kecurangan. – K! ONLINE


Kurang 0.08 peratus masalah berkaitan e-Bracelet Covid-19
Oleh PETAH WAZZAN ISKANDAR

4 Januari 2022, 5:30 pm
PUTRAJAYA – QuickMed memberi jaminan kepada orang ramai bahawa bantuan penyelesaian segera akan dilaksanakan sekiranya e-Bracelet RFID (e-Bracelet) Covid-19 yang dipakai mengalami masalah.
QuickMed yang merupakan penyelesaian penjagaan kesihatan digital Edgenta NXT Sdn. Bhd., serta anak syarikat UEM Edgenta Berhad memaklumkan, sejak Sistem Pengurusan Kuarantin Rumah (HQMS) itu digunakan bermula 8 Disember 2021, hanya 25 insiden memerlukan bantuan lanjut iaitu kurang 0.08 peratus malah pembetulan semula juga telah dilakukan.
Katanya, pasukan operasi mereka bersedia untuk membantu sekiranya isu itu berulang lagi seperti mana susulan kejadian baru-baru ini di mana seorang individu telah mengalami e-Bracelet Covid-19 yang tertanggal dalam tempoh 24 jam pemasangannya.
“Insiden ini amat kami kesali dan untuk menyelesaikan isu tersebut dengan segera, kami telah menghantar dua juruteknik ke alamat kuarantin individu terlibat.
“Sukacita kami maklumkan bahawa e-Bracelet yang terjejas itu kini beroperasi semula seperti biasa,” katanya menerusi satu kenyataan hari ini.
Jelas kenyataan itu, pemakai akan dipantau melalui HQMS untuk membantu usaha pemulihan negara dalam membendung penularan varian Covid-19 baharu.

“Sistem HQMS dilengkapi dengan teknologi Sistem Pengesanan Global (GPS) untuk pemantauan secara real-time ke atas individu yang menjalani Perintah Pengawasan dan Pemerhatian kuarantin di rumah seperti yang dikeluarkan Kementerian Kesihatan (KKM).
“Sistem tersebut terdiri daripada Identifikasi Frekuensi Radio (RFID) e-Bracelet dan Covert Tracking Unit yang akan mencetuskan amaran serta memaklumkan pihak berkuasa tentang sebarang pelanggaran perintah kuarantin,” katanya.
Tambahnya, pengguna yang dilengkapi dengan e-Bracelet boleh menghubungi 03 3000 8856 atau e-mel [email protected] sekiranya mereka menghadapi sebarang masalah.- K! ONLINE


Tiga menteri digugurkan hanya spekulasi – PM
Oleh DIYANATUL ATIQAH ZAKARYA

4 Januari 2022, 5:01 pm
MELAKA – Nama tiga menteri yang didakwa bakal digugurkan daripada senarai jemaah Kabinet yang dilaporkan media hanyalah spekulasi.
Perdana Menteri, Datuk Seri Ismail Sabri Yaakob menegaskan, kerajaan kini fokus untuk membantu rakyat yang terjejas teruk dalam bencana banjir selain mengawal penularan wabak Covid-19.
Ujarnya, dakwaan tiga menteri bakal digugurkan hanyalah khabar angin dan bukan perkara baharu yang perlu dibincangkan.
“Itu (pengguguran menteri) spekulasi, selagi saya tidak buat kenyataan, ia hanyalah spekulasi
“Saya hendak fokus isu (mangsa) banjir, nama-nama itu (tiga menteri bakal digugurkan) biasalah dahulu pun macam itu juga, saya tak nak cakap pun soal ada atau tiada,” katanya.
Beliau berkata demikian pada sidang akhbar selepas membuat lawatan dan menyampaikan Bantuan Wang Ihsan (BWI) pada mangsa banjir di Pusat Penempatan Sementara (PPS) di Sekolah Kebangsaan Gangsa di sini, hari ini.

Media baru-baru ini melaporkan, dua daripada menteri yang dikatakan akan digugurkan adalah daripada Parti Pribumi Bersatu Malaysia (Bersatu), manakala seorang lagi daripada UMNO.
Ia ekoran dakwaan bahawa mereka gagal menguruskan bencana banjir yang melanda negara baru-baru ini sehingga mengundang pelbagai kritikan terhadap kepimpinan menteri-menteri tersebut. – K! ONLINE


‘Kacang hijau RM8.99 sebiji, beli sekilo boleh bankrup’ – Netizen
Oleh ALWANI ZAFIRAH

4 Januari 2022, 4:47 pm
PETALING JAYA – Membuat perbandingan harga barangan terlebih dahulu sebelum membeli menjadi kebiasaan dalam kalangan pengguna terutamanya bagi mereka yang selalu membeli barang dapur, pastinya akan lebih peka dengan harga semasa yang dijual.
Baru-baru ini, tular sebuah video memaparkan gelagat seorang lelaki yang berkira-kira semasa membeli kacang hijau di sebuah pasar raya berjaya menarik perhatian orang ramai.
Menerusi perkongsian @Meowwww di media sosial, harga kacang hijau yang dipaparkan adalah RM8.99 bagi setiap satu biji dan lelaki tersebut sedang mengira biji kacang yang ingin dibelinya dengan membuat anggaran harga mengikut jumlah biji yang diambil.
Biasanya, untuk barang seperti kacang hijau akan dijual berdasarkan berat dalam gram atau kilogram, namun berbeza dengan harga yang terpampang pada tanda harga apabila ia dikira mengikut biji.
Rata-rata orang ramai terhibur melihat situasi itu dan ada juga menganggap mungkin berlaku kesilapan maklumat ketika harga tersebut ditulis.
“Positif la, mungkin kacang hijau ini diimport dari planet Marikh,” kata @nik.

“Kalau harga kira ikut biji, memang setiap kali nak bayar, jurujual akan kira sama-sama semula berapa biji yang diambil, lepas dua pelanggan, jurujual boleh gila,” kata @takotakolala.
“Patutlah masih banyak kacang hijau dalam bekas, setiap orang beli sebiji dua sahaja, itu pun dah mahal,” kata @kedhuneys. – K! ONLINE


India tutup aplikasi jual wanita Islam
Oleh KOSMO!

4 Januari 2022, 3:32 pm
NEW DELHI – Polis di dua buah negeri di India membuka kertas siasatan selepas sebuah aplikasi berkongsi gambar lebih 100 wanita Islam dengan mengatakan bahawa mereka adalah untuk ‘dijual’, lapor akhbar Saudi Gazette semalam.
Suspek termasuk pembangun aplikasi berkenaan dan pemilik akaun Twitter yang berkongsi imej dan kandungan berkaitan wanita Islam.
Aplikasi bernama Bulli Bai itu diletakkan dalam platform web GitHub. Ia ditutup susulan siasatan tersebut.
Aplikasi itu adalah percubaan kedua dalam tempoh beberapa bulan untuk mengganggu wanita Islam di India dengan ‘melelong’ mereka secara online.
Pada Julai tahun lalu, sebuah aplikasi yang dinamakan Sulli Deals mencipta profil lebih 80 wanita Islam dengan tujuan menjual mereka.
Bagaimanapun, dalam kedua-dua kes itu, tiada jualan sebenar berlaku, manakala tujuan aplikasi itu adalah semata-mata untuk merendahkan dan mengaibkan wanita Islam dengan berkongsi imej peribadi mereka.

‘Sulli’ ialah istilah slanga dalam bahasa Hindi yang digunakan untuk menghina wanita Islam.
Wartawan tempatan, Ismat Ara yang nama dan gambarnya tertera pada aplikasi Bulli Bai memfailkan aduan polis pada hujung minggu lalu di Delhi.
Aduan  terhadap individu tidak dikenali itu termasuk melakukan gangguan seksual dan menggalakkan permusuhan atas nama agama.
Hampir enam bulan kemudian, polis tidak membuat sebarang tangkapan dalam kes Sulli Deals.
Ismat memberitahu agensi berita Al Jazeera bahawa kekurangan kemajuan dalam siasatan kes  itu gagal meningkatkan keyakinan kepada polis.
“Memang mengecewakan apabila kami melihat penyebar kebencian itu sewenang-wenangnya terus menyasarkan wanita Islam, tanpa rasa takut akan sebarang sekatan,” tulisnya dalam aduan itu.
Menteri Maklumat dan Teknologi India, Ashwini Vaishnaw Sabtu lalu berkata bahawa GitHub telah menyekat pengguna yang memuat naik aplikasi itu dan polis sedang menyelaraskan dengan agensi siber untuk ‘tindakan lanjut’. – AGENSI


Pelantar minyak berisiko dirempuh kapal dagang rosak
Oleh MOHD AZLI ADLAN

4 Januari 2022, 4:07 pm
KUALA TERENGGANU – Maritim Malaysia (APMM) melancarkan operasi khas menyelamatkan sebuah pelantar minyak dekat sini daripada dirempuh sebuah kapal dagang rosak yang sedang hanyut di perairan Terengganu.
Kapal Winposh Rampart sepanjang 72 meter dan seberat 2,588 tan milik sebuah syarikat perkapalan dari Indonesia yang rosak dan kemudiannya hanyut selepas tali tundanya putus pada kedudukan kira-kira 120 batu nautika dari Kuala Terengganu pukul 3.15 petang semalam.
Ketua Pengarah APMM, Datuk Mohd. Zubil Mat Som berkata, sebelum itu, kapal tanpa kru tersebut sedang ditunda oleh kapal Limin Rosmina milik syarikat perkapalan sama menuju ke Yang Pu, China dari Matak, Indonesia.
“Sewaktu kedua-dua kapal itu berada di lokasi terbabit yang merupakan perairan Vietnam, tali tundanya tiba-tiba terputus berikutan cuaca buruk menyebabkan kapal Winposh Rampart hanyut sehingga memasuki perairan Malaysia.
“Berdasarkan analisis penilaian risiko, kapal itu berpotensi melanggar pelantar minyak Telok A milik Petronas (Petroliam Nasional Berhad).
“Sekiranya bantuan awal tidak diberi, ia membawa risiko pelantar minyak itu meletup sekali gus boleh menyebabkan kehilangan nyawa,” katanya dalam satu kenyataan di sini hari ini.

Mohd. Zubil berkata, APMM telah mengambil tindakan pantas mengkoordinasi bantuan bersama Petronas untuk menunda kapal Winpost Rampart terbabit ke lokasi lebih selamat.
Beliau berkata, Pasukan Tindakan Khas (PTK) APMM telah diarah untuk mengenal pasti kaedah terbaik bagi mengelakkan kapal Winposh Rampart daripada terus hanyut sekali gus meningkatkan kebarangkalian untuk merempuh pelantar minyak terbabit. – K! ONLINE


Panama rampas lebih 128 tan dadah pada 2021
Oleh KOSMO!

4 Januari 2022, 4:30 pm
BANDAR PANAMA – Panama merampas lebih 128 tan dadah sepanjang tahun 2021 sekali gus rekod baharu, kata Presiden Laurentino Cortizo kelmarin.
Angka itu mewakili peningkatan 43 peratus berbanding rekod sebelum ini sebanyak 90 tan pada tahun 2019.
“Dalam tahun 2021, hasil daripada 565 operasi  ke atas kumpulan penjenayah dan pengedaran dadah, sebanyak 128.7 tan telah dirampas,” kata Cortizo kepada  Parlimen.
Panama merampas 84 tan pelbagai jenis dadah pada 2020 di sebalik penyebaran pandemik Covid-19.
Rampasan terbaharu itu diumumkan sebulan selepas Panama mengumumkan rampasan wang tunai berjumlah lebih AS$10 juta (RM41.86 juta) semasa serbuan ke atas sebuah rumah di Nueva Providencia dalam wilayah Colon.
Anggota polis mengambil masa lebih 12 jam untuk mengira semua wang tersebut. – AFP


Persatuan Bekas Polis Malaysia buat laporan
4 Januari 2022, 4:37 pm
KUALA LUMPUR – Persatuan Bekas Polis Malaysia membuat satu laporan polis berhubung petisyen ‘Hilang kepercayaan kepada DYMM YDPA’ yang dilakukan pihak tidak bertanggungjawab baru-baru ini.
Presidennya, Mokhtar Omar berkata, laporan polis tersebut dibuat di Ibu Pejabat Polis Daerah (IPD) Dang Wangi kira-kira pukul 3.30 petang bagi membolehkan pihak berkuasa menyiasat perkara ini.
“Saya mewakili persatuan ini melahirkan rasa kecewa terhadap tindakan pihak tidak bertanggungjawab ini yang kononnya telah hilang kepercayaan terhadap Yang di-Pertuan Agong (YDPA).
“Kita juga akan mengarahkan wakil persatuan di setiap negeri untuk membuat laporan polis berhubung perkara ini bermula esok,” katanya ketika ditemui Kosmo! di IPD Dang Wangi di sini hari ini.
Mengulas lanjut, laporan polis tersebut bertujuan membolehkan Polis Diraja Malaysia (PDRM) membuat siasatan terperinci terhadap individu disebalik petisyen tersebut.
“Kita percaya petisyen terbabit berunsur penderhakaan dan boleh menghasut orang ramai membenci institusi diraja,” jelasnya.

Terdahulu, satu petisyen bertajuk ‘Hilang kepercayaan kepada DYMM YDPA’ yang telah ditandatangani kira-kira 1,295 individu telah tular di aplikasi WhatsApp sejak dua hari lalu.
Difahamkan, petisyen berkenaan dilakukan selepas kejadian banjir dan isu pembalakan yang berlaku baru-baru ini.
Sementara itu, Ketua Polis Daerah Dang Wangi, Asisten Komisioner Noor Dellhan Yahaya ketika dihubungi Kosmo! mengesahkan laporan polis tersebut.
“Saya mengesahkan telah menerima laporan polis yang dilakukan wakil Persatuan Bekas Polis Malaysia di IPD Dang Wangi hari ini.
“Siasatan berhubung perkara ini akan dilakukan oleh Ibu Pejabat Polis Daerah Wangsa Maju,” jelasnya. -K! ONLINE


11 sungai di 6 negeri berada pada aras bahaya
Oleh FITRI HAZIM

4 Januari 2022, 4:00 pm
PETALING JAYA – Sejumlah 11 sungai di Pahang, Selangor, Johor, Negeri Sembilan, Terengganu dan Melaka merekodkan paras air melebihi tahap bahaya ekoran hujan berterusan.
Menerusi portal Info Banjir Jabatan Pengairan dan Saliran (JPS), beberapa sungai turut mencatatkan peningkatan sekali gus berisiko untuk menyebabkan banjir di kawasan berkenaan.
Di Pahang, dua sungai di Pekan dan Bera melepasi paras bahaya antaranya Sungai Pahang di Kuala Sungai, Pekan menunjukkan sungai itu berada pada paras 16.3 m (meter) dengan trend menaik serta Sungai Serting di Jambatan Padang Gudang, Bera mencatatkan bacaan 32.71 m melebihi tahap bahaya sebanyak 2.21 m.
“Di Selangor, Sungai Bernam di Rimba KDR, Sabak Bernam juga terus meningkat dengan bacaan 3.1 m melebihi tahap bahaya sebanyak 0.80m dengan trend menaik.
“Di Johor, paras air turut meningkat melibatkan Sungai Lenik, di Ladang Chaah, Bandar Segamat selepas paras air melepasi tahap bahaya iaitu 6.46 m melebihi tahap bahaya sebanyak 0.46 m dengan trend menurun manakala Sungai Pagoh di Kampung Olak Sepam, Segamat merekodkan bacaan 6.41 m juga melebihi tahap bahaya sebanyak 0.41 m.
“Sementara itu, turut melebihi paras bahaya melibatkan Sungai Tangkak di Kampung Seri Makmur, Tangkak dengan bacaan 4.23 m dan Sungai Pagoh di Kampung Olak Sepam, Muar dengan bacaan 2.7 m,” katanya.

Di Negeri Sembilan, hanya melibatkan satu kawasan iaitu Sungai Muar, di Pekan Rompin, Jempol merekodkan bacaan 34.52 m melebihi tahap bahaya sebanyak 1.52 m.
“Selain itu, Sungai Nerus di Kampung Langkap, Setiu di Terengganu berada pada aras bahaya dengan bacaan 21.1m.
“Dua sungai di Melaka turut berada pada tahap bahaya membabitkan Sungai Kesang di Telok Rimba, Jasin dengan bacaan 3.72 m dan Sungai Melaka di Batu Hampar, Melaka Tengah mencatatkan bacaan 2.66 m,” ujarnya.
Oleh itu, orang ramai terutamanya yang berhampiran di kawasan dijangka banjir diminta berwaspada dan peka dengan arahan pihak berkuasa.
Menerusi portal Info Bencana Jabatan Kebajikan Masyarakat (JKM), jumlah mangsa banjir di seluruh negara mencatatkan seramai 14,000 daripada 4,220 keluarga dipindahkan ke 198 pusat pemindahan sementara (PPS) setakat pukul 3.45 petang hari ini. – K! ONLINE


Tanah runtuh berhampiran rumah, sekolah
Oleh NOR AINNA HAMZAH

4 Januari 2022, 4:14 pm
TAMPIN – Pasukan bomba melakukan pemantauan di kawasan berdekatan Taman Gemas Height susulan terdapat kejadian tanah runtuh pada 2 Disember lalu berhampiran rumah penduduk dan juga sebuah sekolah.
Ketua Balai Bomba dan Penyelamat (BBP) Gemas, Mohd. Farid Abu Bakar berkata, pihaknya menerima panggilan pukul 10.59 pagi daripada penduduk yang menyatakan terdapat kejadian tanah runtuh serta air berlumpur di pekarangan rumah.
“Lokasi ini masih berisiko berlaku lagi pergerakan tanah sekiranya hari hujan. Oleh itu, kita akan meneruskan pemantauan dan meminta penduduk untuk berhati-hati serta segera berpindah jika terdapat lagi runtuhan.
“Selain lokasi di sini yang membabitkan dua rumah penduduk, terdapat tiga lokasi lain melibatkan tanah runtuh iaitu di Taman Damai, Felda Pasir Besar dan juga jalan utama Gemas-Tampin,” katanya ketika ditemui di Taman Gemas Height, di sini, tadi.
Sementara itu, Farid berkata, pasukannya dengan kekuatan 33 pegawai dan anggota yang sudah pun bertugas sejak hari pertama kejadian banjir di Gemas pada 31 Disember lalu dan kini sentiasa dalam keadaan bersiap sedia.
Menurutnya, masih terdapat trend paras air sungai menaik di Sungai Buluh Kasap, Segamat dan terdapat kemungkinan air sungai berkenaan ‘menolak’ kembali ke Gemas.

“Antara lokasi yang berisiko banjir ialah Taman Sungai Gemas dan kita sentiasa dalam keadaan bersiap siaga,” katanya. – K! ONLINE


‘Saya adalah ujian untuk tuan-tuan, puan-puan’
Oleh MOHD. HAIKAL ISA

4 Januari 2022, 3:47 pm
PETALING JAYA – Sekeping foto pelakon dan pengarah berkaliber, Nam Ron beraksi separuh bogel di Instagram mencetuskan perdebatan dalam kalangan netizen.
Seperti memberi penjelasan terhadap gambar yang dimuat naik sehingga ada yang mengugut hilang rasa hormat terhadapnya sebagai seorang anak seni, Nam Ron atau nama sebenarnya, Shahili Abdan, 52, berkata, apa yang dikongsinya merupakan ujian untuk semua orang termasuk dirinya.
“Saya adalah ujian untuk tuan-tuan dan puan-puan. Kalian adalah ujian untuk saya. Semoga kita sama-sama lulus berdepan ujian.
“Dalam kehidupan ini, jangan hanya harap dipuji kerana dikeji juga ada kebaikannya. Pujian adalah racun sedangkan kejian adalah penawar untuk hati supaya kita sedar diri,” katanya menerusi beberapa hantaran status Instagram.
Terdahulu, pengarah filem One Two Jaga itu berkongsi sekeping foto kontroversi iaitu dirinya sedang duduk dengan bahagian sulit ditutupi dengan patung unicorn.
Kata Nam Ron, rahsia kebahagiaan adalah apabila kita berbuat baik dengan semua orang tak kira siapa mereka.

“Ibu, bapa, saudara mara, jiran tetangga, muda, tua, baik, jahat, kaya, miskin, Islam atau tak, tak kira apa bangsa, warna kulit, cantik, hodoh, perempuan, lelaki, ahli maksiat, ahli agama, ada agama atau tak, pelacur, pencuri, kaki mabuk, mat gian, mat rempit, cacat atau tidak, rockstar, pornstar bla bla bla kerana kita semua adalah sama makhluk Tuhan sekalian alam.
“Dan, bergantung penuhlah dengan Allah kerana Dialah yang mengerakkan setiap sesuatu. Dialah yang bagi petunjuk dan Dialah yang menyesatkan. Bukan kita,” katanya sebagai kapsyen foto yang dimuat naik.
Dalam kalangan netizen, ramai yang kurang bersetuju dengan apa yang dikongsikan Pengarah Terbaik Festival Filem Malaysia ke-30 (FFM30) itu.
“Bang, maaf saya rasa kapsyen dengan gambar macam tak sesuai. Matlamat tak menghalalkan cara. Jangan marah bang,” coret seorang peminat dalam ruangan komen.
Sebelum ini sekitar hujung September, Nam Ron memercik sensasi apabila memuat naik gambarnya separuh bogel dalam Instagram.
Tindakannya itu dilakukan adalah balasan sarkastik dirinya bagi menyahut cabaran sebuah produksi drama yang mengenakan syarat untuk mengambil pelakon yang mempunyai jumlah pengikut sekurang-kurangnya satu juta di media sosial. – K! ONLINE


Lubang besar punca Jalan Kinabalu menghala Cheras ditutup
4 Januari 2022, 3:31 pm
KUALA LUMPUR – Kejadian tanah mendap dan lubang besar menyebabkan Jalan Kinabalu menghala Cheras berdekatan Rumah Persekutuan ditutup hari ini atas faktor keselamatan.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, langkah penutupan telah dijalankan oleh pihak JSPT kira-kira pukul 10.30 pagi dan semua kenderaan tidak dibenarkan melalui laluan berkenaan.
“Mendapan tanah telah berlaku menyebabkan jalan berlubang sekali gus boleh mendatangkan risiko kepada pengguna.
“Kerja-kerja pembaikan akan dijalankan pihak Dewan Bandaraya Kuala Lumpur (DBKL) yang dijangka mengambil tempoh masa dua atau tiga hari.
“Kita harap pengguna jalan raya tidak menggunakan laluan tersebut dan mematuhi papan tanda arahan yang telah disediakan,” ujarnya dalam kenyataan hari ini.
Menurutnya, orang ramai boleh menggunakan laluan alternatif yang disediakan dan mereka yang datang dari arah Selayang yang hendak ke Cheras dan Selatan dilencongkan ke Bulatan Dato’ Onn, Jalan Parlimen dan seterusnya ke Jalan Sultan Iskandar dan ke Selatan semula.

“Kenderaan dari arah Jalan Maharajalela, Bulatan Sultan Muhammad serta Bulatan Hishamuddin dilencongkan terus ke Jalan Raja Untuk ke pusat bandar atau ke arah utara semula.
“Kenderaan dari arah Jalan Parlimen masuk ke Bulatan Dato’ Onn di lencongkan ke Jalan Kuching manakala kenderaan dari Jalan Tun Perak ke Bulatan Dato’ Onn dihalakan terus ke Jalan Parlimen,” katanya. – K! ONLINE


Polis sahkan pemandu lori tular kena serangan jantung, bukan mabuk
4 Januari 2022, 4:40 pm
SUNGAI BULOH – Sakit dada akibat serangan jantung disyaki punca seorang pemandu gagal mengawal lori yang dipandunya lalu merempuh tiga buah kenderaan di Jalan BRP 8/2, berdekatan Kilang Daikin, dekat sini semalam.
Ketua Polis Daerah Sungai Buloh, Superintendan Shafa’aton Abu Bakar berkata, pihaknya telah terkesan satu video tular di media sosial memaparkan seorang lelaki tempatan telah terlibat dengan satu kemalangan bersama tiga buah kenderaan.
“Pemandu lori tersebut dipercayai sakit dada menyebabkan lori dipandunya hilang kawalan lalu melanggar tiga buah kereta yang diparkir di bahu jalan di lokasi sekitar pukul 10.45 pagi.
“Bagaimanapun, pemandu lori yang dikenali Ahmad Sukri Abd Samad berusia 49 tahun itu disahkan meninggal dunia di Hospital Sungai Buloh pada pukul 12.09 tengah hari semalam dan punca kematiannya adalah ‘Myocardial infacrtion’ atau serangan jantung,” ujarnya.
Jelas beliau, orang awam dinasihatkan agar tidak membuat sebarang spekulasi bagi menghormati waris dan keluarga mangsa.
Katanya, kes disiasat dibawah Seksyen 41 (1) Akta Pengangkutan Jalan 1987.

Terdahulu, video berdurasi 48 saat tular di media sosial memaparkan seorang wanita menuduh pemandu lori terbabit mabuk selepas melanggar beberapa buah kenderaan di lokasi.
Salah seorang rakan mangsa menerusi satu perkongsian klip video di laman aplikasi TikTok dikenali Siva menjelaskan rakannya itu terkena serangan jantung dan sudah meninggal dunia.
Berikutan itu, pengguna media sosial mendesak wanita terbabit memohon maaf secara terbuka kepada keluarga mangsa atas tuduhan yang tidak berasas itu. – K! ONLINE


Inisiatif Kedai Percuma Pak Nil buat mangsa banjir
Oleh SAIRUL ZAMRI MISRANI

4 Januari 2022, 4:34 pm
PETALING JAYA – Musibah banjir yang melanda negara baru-baru ini benar-benar menguji pelbagai pihak termasuklah golongan selebriti yang turut terkesan.
Bagi pengacara versatil tanah air, Datuk Aznil Nawawi atau Pak Nil sendiri, dia antara individu yang tidurnya tidak pernah nyenyak sejak kebelakangan ini memikirkan nasib mangsa terjejas.
Bermula dengan usahanya baru-baru ini menjalankan kerja mengumpul golongan sukarelawan bagi membantu masyarakat di Bukit Canggang, Banting, Selangor, tercetus pula idea mewujudkan Kedai Percuma Pak Nil bermula 30 Disember lalu.
“Ideanya tercetus selepas usaha pemberian bantuan kepada mangsa banjir tempoh hari di situ.
“Saya sebelum ke sana sebenarnya turut dihubungi oleh salah seorang pengikut dalam Instagram berkongsi sisi ceritanya mengenai kemusnahan daerah itu akibat banjir.
“Malah ketika menjejaki kawasan itu, saya lihat ramai penduduk yang ditempatkan di Pusat Pemindahan Sementara (PPS) tinggal sehelai sepinggang,” katanya.

Pengacara TV Lelaki Popular sejak 2003 hingga 2010 itu juga menyedari kawasan terbabit seakan terpinggir daripada pandangan ramai.
“Lalu, bermula dengan hanya makanan yang dimasak penduduk kampung secara rewang bermodalkan wang sumbangan yang saya kutip di kalangan pengikut media sosial saya.
“Ketika itu dalam sehari kami berjaya menyediakan hampir 1,000 pek bungkusan makanan kepada mangsa banjir. Malah selepas banjir surut, mulalah mereka bergerak pulang dari PPS ke rumah masing masing.
“Ketika itu saya tinjau dan amati, kesemua mereka terpaksa mengumpul barang semula dan membaik pulih rumah mereka. Bahkan barang keperluan asas mereka tiada langsung. Daripada situ saya fikir kenapa tidak diwujudkan kedai percuma berkenaan,” katanya.
Buat permulaan, pelantun lagu Apo itu sebelumnya menghubungi syarikat yang pernah bekerjasama dengannya seperti jenama Eskayvie dan Nakada.
“Pihak jenama itu bermurah hati untuk menghantar barang keperluan asas seperti minyak, telur, air mineral, sardin, selimut, bantal, lampin bayi dan sebagainya.
“Timbul idea juga untuk mengumpul belian barang asas ini menerusi duit sumbangan orang ramai. Saya beli sendiri barangan itu menggunakan duit sumbangan diberikan dan kemudiannya diletakkan di sebuah kedai di kawasan berkenaan yang diberi nama Kedai Percuma Paknil,” katanya.
Jelasnya, mangsa banjir boleh ke kedai itu untuk mengambil barang keperluan secara percuma mengikut keperluan mereka sahaja.
“Kedai ini mengalu-alukan barangan keperluan yang boleh dihantar terus ke sana atau menyalurkan duit sumbangan ke akaun saya.
“Jadi saya boleh terus tambah barangan keperluan itu. Bagi yang mahu menyumbang boleh ke akaun Instagram @aznilnawawi atau menerusi akaun Maybank di 564735801178.
“Kedai ini akan berterusan beroperasi jika terus menerima sumbangan orang ramai atau pertubuhan kerajaan mahupun swasta,” katanya. – K! ONLINE


15 perkampungan Terengganu terjejas fenomena air pasang besar
Oleh NIK NUR IZZATUL HAZWANI NIK ADNAN

4 Januari 2022, 2:49 pm
KEMAMAN – Sebanyak 15 buah perkampungan di daerah ini dan Dungun yang terletak berhampiran pesisir pantai dan muara sungai dinaiki air ekoran fenomena air pasang besar setinggi 3.7 meter malam tadi.
Ketua Zon 2 Jabatan Bomba dan Penyelamat Terengganu, Azman Alias berkata, kebanyakan kampung tersebut dinaiki air sehingga 0.4 meter selama empat jam sehingga 12 tengah tadi.
“Bagaimanapun, syukur hanya beberapa rumah penduduk yang terjejas dimasuki air disebabkan ketiadaan hujan lebat dan angin kencang.
“Antara kawasan terjejas ialah Kampung Tanjung Mak Tat; Kampung Pulau Tempurung; Kampung Bakau Tinggi, Kemaman manakala di Dungun pula melibatkan Kampung Seberang Pintasan, Kampung Rajawali, Muara Kuala Dungun dan Kampung Sungai Buaya,” katanya ketika meninjau fenomena air pasang besar itu di sekitar Chukai di sini hari ini.
Azman berkata, dua keluarga sahaja di Kampung Geliga Baru dipindahkan ke pusat pemindahan sementara (PPS) Sekolah Menengah Kebangsaan Geliga berikutan fenomena tersebut.
Katanya, keluarga tersebut dipindahkan lebih awal kerana kediaman mereka terlalu hampir dengan kawasan pantai selain risiko boleh terjejas teruk ekoran hakisan pantai ekoran fenomena berkenaan.

“Keutamaan bagi kerja-kerja menyelamat dan pemindahan diberikan kepada golongan warga emas, orang kelainan upaya dan kanak-kanak di setiap kawasan berisiko dinaiki air berkenaan,” katanya. – K! ONLINE


16 premis bitcoin diserbu, rampas peralatan RM1.6 juta
Oleh ASLIZA MUSA

4 Januari 2022, 3:03 pm
LUMUT – Sebanyak 864 peralatan untuk aktiviti perlombongan bitcoin bernilai RM1.6 juta dirampas dalam serbuan membabitkan 16 premis di sekitar Manjung sejak semalam hingga awal pagi tadi.
Serbuan Ops Lektrik TNB itu disertai 155 pegawai dan anggota polis dengan dibantu sembilan juruteknik khas Tenaga Nasional Berhad (TNB) serta enam anggota dari Balai Bomba dan Penyelamat (BBP) Sitiawan.
Ketua Polis Perak, Datuk Mior Faridalathrash Wahid berkata, sebanyak 47 premis di sekitar Manjung diperiksa dalam operasi bermula pukul 3 petang semalam hingga 4 pagi hari ini.
Katanya, daripada jumlah itu, sebanyak 16 premis dikesan menjalankan aktiviti perlombongan bitcoin.
“Hasil pemeriksaan yang dijalankan, kita telah merampas 816 unit mesin bitcoin, 15 unit monitor, 17 Unit Pemprosesan Pusat (CPU) dan 16 unit router internet. Kesemua rampasan bernilai RM1.6 juta.
“Siasatan bagi semua kes itu dibuat mengikut Seksyen 427 Kanun Keseksaan dan Seksyen 37(3) Akta Bekalan Elektrik 1990,” katanya dalam satu kenyataan di sini hari ini.

Menurut beliau, pihak polis akan terus meningkatkan usaha termasuk menjalankan operasi dan serbuan bagi menghapuskan kegiatan mencuri bekalan elektrik bagi tujuan melombong bitcoin.
“Orang ramai yang mengetahui terdapat individu atau premis melakukan kegiatan tersebut diminta menyalurkan maklumat kepada pihak polis untuk tindakan lanjut,” katanya.
Menerusi laporan akhbar pada 30 Disember lalu, polis berjaya menumpaskan kegiatan melombong bitcoin secara haram yang terbesar di Perak dalam satu operasi bersepadu khas di sekitar daerah Manjung.
Operasi itu melibatkan rampasan 1,720 mesin Bitcoin bernilai RM2,000 setiap satu dan pelbagai barangan lain dengan nilai keseluruhan kira-kira RM3.5 juta. – K! ONLINE


Isteri berjaya pujuk suami cuba terjun bangunan kediaman
Oleh IVAN AMIRUL

4 Januari 2022, 3:20 pm
SANDAKAN – Seorang wanita berjaya memujuk sekali gus menggagalkan cubaan terjun suaminya dari beranda dapur dalam kejadian di rumah pasangan berkenaan di Bandar Ramai-Ramai, Jalan Leila malam tadi.
Dalam kejadian kira-kira pukul 7.30 malam itu, lelaki berusia 30-an berkenaan berada di tingkat tiga bangunan kediaman terbabit berjaya ditenangkan dan ditarik masuk semula ke dalam rumah.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 7.37 malam.
“Sepasukan sembilan anggota dan pegawai bersama jentera serta van Unit Bantuan Perkhidmatan Kecemasan (ERMS) dikerah ke lokasi kejadian sejurus menerima laporan terbabit.
“Sebaik tiba di lokasi kejadian, lelaki terbabit didapati masih berada di beranda dapur dan cuba dipujuk oleh isteri mangsa.
“Bagaimanapun, anggota bomba dalam masa sama berjaya masuk ke dalam rumah sebelum bertindak menenangkan dan menarik mangsa,” katanya dalam kenyataan akhbar hari ini.

Mengulas lanjut, Jurucakap JBPM Sabah memaklumkan mangsa kemudiannya diserahkan kepada pihak polis dan pasukan Kementerian Kesihatan (KKM) untuk tindakan lanjut. .
“Mangsa diberikan rawatan awal ekoran mengalami kecederaan ringan di bahagian kaki akibat terpijak serpihan kaca dan operasi ditamatkan sepenuhnya pada pukul 10.46 malam,” katanya. – K! ONLINE


Wanita maut ketika melintas jalan
Oleh IVAN AMIRUL

4 Januari 2022, 3:08 pm
KOTA KINABALU – Seorang wanita maut ekoran dirempuh sebuah van ketika melintas jalan di hadapan RTM lama, Jalan Tuaran awal pagi semalam.
Mangsa, Aisah Hasim, 55, dilaporkan meninggal dunia di lokasi kejadian berikutan kecederaan pada kepala dalam kejadian pukul 5.52 pagi itu.
Ketua Bahagian Siasatan dan Penguatkuasaan Trafik (JSPT) Ibu Pejabat Polis Daerah (IPD) Kota Kinabalu, Deputi Superintendan Jo Ak Hang berkata, siasatan awal mendapati, van terbabit dipandu seorang lelaki berusia 39 tahun dan dalam perjalanan dari arah Sembulan menghala ke Tamparuli.
“Bagaimanapun, kenderaan yang dipandu lelaki berkenan telah melanggar mangsa ketika hendak memotong sebuah kenderaan dihadapannya.
“Pemandu berkenaan tidak perasan ada seorang pejalan kaki berdiri di tengah jalan atau sedang melintas kerana keadaan jalan gelap serta lampu jalan tidak berfungsi sehingga menyebabkan pemandu tidak sempat mengelak lalu terlanggar mangsa,” katanya ketika dihubungi, hari ini.
Menurut beliau, akibat kejadian itu mangsa disahkan meninggal dunia pukul 6.29 pagi oleh Hospital Queen Elizabeth (HQE) kerana mengalami kecederaan parah di bahagian kepala.

Mengulas lanjut, Jo menyatakan, hasil siasatan mendapati, punca kemalangan adalah disebabkan kecuaian mangsa sendiri yang cuai ketika melintas dan tidak menggunakan jejantas pejalan kaki yang disediakan.
Siasatan dijalankan di bawah Seksyen 41(1) Akta Pengangkutan Jalan 1987. – K! ONLINE


Penumpang wanita maut, kemalangan babit dua kenderaan
Oleh IVAN AMIRUL

4 Januari 2022, 3:14 pm
PAPAR – Seorang penumpang wanita maut selepas kereta dinaiki bertembung dengan pacuan empat roda dalam kemalangan di Kilometer 41, Jalan Kimanis-Keningau semalam.
Wanita berusia 40-an berkenaan disahkan meninggal dunia di lokasi kejadian dalam kemalangan kira-kira pukul 3.20 petang itu.
Ketua Polis Daerah Papar, Deputi Superintendan Batholomew Ak Umpit berkata, kemalangan terbabit melibatkan kenderaan jenis Honda Jazz dan pacuan empat roda jenis Isuzu Dmax.
“Siasatan awal mendapati pemandu Honda Jazz dari arah Keningau menuju ke Papar.
“Bagaimanapun, ketika kenderaan Honda Jazz berkenaan menuruni jalan berbukit dalam keadaan hujan, pemandu kenderaan tersebut tidak dapat mengawal kenderaanya lalu memasuki lorong sebelah kanan (lorong bertentangan).
“Honda Jazz dalam keadaan melintang (penumpang sebelah pemandu berada di depan) meluncur turun ke bawah dan pada masa sama, kenderaan jenis Isuzu Dmax yang berada di lorong kiri menghala dari Papar ke Keningau melihat Honda Jazz berkenaan hilang kawalan sebelum memberhentikan kenderaannya di bahu jalan sebelah kiri bagi mengelak perlanggaran

“Bagaimanapun, Honda Jazz dalam keadaan melintang telah merempuh Isuzu Dmax terbabit,” katanya dalam kenyataan akhbar.
Mengulas lanjut, Batholomew berkata, akibat kejadian itu, penumpang yang duduk di bahagian penumpang hadapan Honda Jazz mengalami kecederaan parah dan disahkan meninggal dunia oleh pasukan perubatan Hospital Papar.
Menurutnya, kes masih dalam siasatan pihaknya di bawah Seksyen 41(1) Akta Pengangkutan Jalan 1987.
Sementara itu, Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, kemalangan membabitkan lima mangsa iaitu seorang meninggal dunia, dua parah dan dua lagi cedera.
“Empat individu termasuklah seorang mangsa meninggal dunia, dua parah dan seorang kanak-kanak lelaki berusia tiga tahun cedera ringan berada di dalam Honda Jazz manakala seorang lelaki pemandu Isuzu Dmax berusia 50-an juga cedera ringan.
“Semua mangsa diberikan rawatan awal dan dihantar ke hospital untuk rawatan lanjut sebelum operasi ditamatkan pada pukul 4.58 petang,” katanya. – K! ONLINE


Nelayan dituduh seludup dua beradik warga Myanmar
Oleh NUR NAZLINA NADZARI

4 Januari 2022, 2:54 pm
KANGAR – Seorang nelayan dihadapkan ke Mahkamah Sesyen di sini hari ini atas pertuduhan menyeludup dua beradik yang merupakan pendatang asing tanpa izin (PATI) warga Myanmar di Kuala Perlis dekat sini pada 24 Disember lalu.
Pertuduhan terhadap Mahmud Sulaiman, 51, dibacakan di hadapan Hakim Musyiri Peet, bagaimanapun tiada pengakuan direkodkan daripada tertuduh.
Mahmud didakwa menjadi operator sebuah bot fiber tanpa nombor pendaftaran untuk menyeludup remaja lelaki warga Myanmar, Wei Yan, 15, dan wanita warga sama, Pan Par, 20, di perairan Sungai Kuala Perlis kira-kira pukul 9.20 malam, 24 Disember lalu.
Pendakwaan terhadapnya dilakukan mengikut Seksyen 26A Akta Antipemerdagangan Orang dan Antipenyeludupan Migran (Atipsom) 2007 yang memperuntukkan hukuman penjara sehingga 15 tahun dan denda atau kedua-duanya sekali, jika sabit kesalahan. – K! ONLINE


2,842 kes positif Covid-19 hari ini
Oleh SITI A'ISYAH SUKAIMI

4 Januari 2022, 3:23 pm
PUTRAJAYA – Kes harian kekal di bawah angka 3,000 dengan 2,842 kes positif dilaporkan hari ini menjadikan jumlah kumulatif kes positif Covid-19 sebanyak 2,769,886 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow. – K! ONLINE


Bantuan Wang Ihsan perlu diberi sebelum keluarga pulang
Oleh MOHD SHARKAWI LONDING

4 Januari 2022, 2:58 pm
SEGAMAT – Kerajaan mahu Bantuan Wang Ihsan (BWI) diberikan dengan kadar segera kepada semua ketua isi rumah yang terjajas akibat banjir yang ditempatkan di pusat pemindahan sementara (PPS) sebelum mereka pulang ke kediaman masing-masing.
Perdana Menteri, Datuk Seri Ismail Sabri Yaakob menegaskan beliau tidak mahu lagi melihat terdapat mangsa banjir yang perlu menunggu lama untuk menerima bantuan terbabit seperti sebelum ini.
Beliau berkata, pemberian BWI yang lebih awal termasuk dari kerajaan-kerajaan negeri membolehkan keluarga terjejas menampung pembelian kelengkapan baharu yang mungkin rosak akibat bencana itu.
“Kita tak mahu selepas enam bulan baru dapat. Seperti dulu-dulu (ada yang) tiga hingga enam bulan baru dapat. Ada seorang mak cik maklum dia tinggalkan semua barang, dia pun tak tahu apa jadi dengan barangan di rumah tetapi memang rosaklah bila biar lama.
“Jadi kita bagi (BWI) ini terus (kepada keluarga) bagi mengurangkan bebanan mereka yang mungkin boleh beli barang keperluan dan lain-lain,” katanya.
Beliau berkata demikian ketika bersama-sama Menteri Besar, Datuk Hasni Mohammad meninjau keadaan banjir di daerah itu termasuk singgah melawat pusat pemindahan sementara (PPS) Balairaya Kampung Tandong di Buloh Kasap, hari ini.

Ismail Sabri berkata, beliau turut percaya banyak bantuan lain akan diterima seperti kelengkapan dapur, tilam, pakaian dan sebagainya.
Dalam pada itu, Ismail Sabri berkata, kerajaan akan memberi fokus menyelesaikan isu banjir di kawasan atau negeri yang berhadapan isu banjir yang mendesak serta kritikal.
“Kawasan seperti Segamat di Johor, Temerloh di Pahang serta Kelantan kita akan fokus untuk selesaikan isu banjir kerana terdapat keperluan mendesak. Selepas itu, kerajaan akan menyelesaikan isu banjir di kawasan dan negeri lain seluruh negara,” katanya.- K! ONLINE


KKM perjelas isu ’empty water’
Oleh SITI A'ISYAH SUKAIMI

4 Januari 2022, 3:27 pm
PUTRAJAYA – Terjemahaan air kosong kepada ’empty water’ di laman Facebook Kementerian Kesihatan (KKM) yang ditangkap layar serta tular di media sosial berpunca daripada pengguna yang telefonnya telah diaktifkan fungsi terjemahaan ‘auto teks Facebook’.
Menerusi satu kenyataan, KKM menjelaskan, sebaran tangkap layar itu tidak menggambarkan ‘posting’ asal poster tersebut iaitu dalam Bahasa Malaysia dan bukannya dalam Bahasa Inggeris.
“KKM mendapati paparan Facebook yang ditangkap layar dan disebar luas menerusi aplikasi WhatsApp semalam adalah berpunca daripada pengguna yang telefonnya telah diaktifkan fungsi terjemahan auto teks Facebook.
“Keadaan ini menyebabkan perkataan air kosong telah diterjemahkan secara automatik kepada perkataan ’empty water’ dalam telefon pengguna tersebut,” ujar kenyataan itu hari ini.
Sehubungan itu, bagi mengelakkan kekeliruan mohon kerjasama untuk tidak bergantung sepenuhnya kepada fungsi terjemahan automatik memandangkan ia tidak memberi penjelasan yang tepat.
“KKM berharap penjelasan ini dapat memperbetulkan salah tanggapan dan kekeliruan yang timbul berhubung isu terjemahan air kosong kepada ’empty water’ yang ditularkan di media sosial baru-baru ini,” katanya. -K! ONLINE


Denda atau penjara jika guna paku bungkus makanan
Oleh FITRI HAZIM

4 Januari 2022, 2:45 pm
PETALING JAYA – Kementerian Kesihatan (KKM) mengingatkan peniaga supaya tidak menggunakan paku atau bahan seumpamanya yang berbahaya pada pembungkusan makanan dan jika ingkar, tindakan undang-undang akan diambil.
Ketua Pengarah Kesihatan, Tan Sri Dr. Noor Hisham Abdullah berkata, di bawah Seksyen 13, Akta Makanan 1983, sesiapa yang menyedia atau menjual apa-apa makanan yang di dalamnya mengandungi bahan yang memudaratkan kesihatan adalah melakukan kesalahan.
Menurutnya, mereka yang ingkar boleh didakwa di mahkamah serta dijatuhi hukuman denda maksimum RM10,000 atau penjara dua tahun atau kedua-duanya.
“Hukuman yang lebih berat itu boleh dikenakan kepada peniaga sekiranya bahan tersebut ditemui dalam makanan.
“KKM mengambil maklum mengenai isu penggunaan paku bagi membungkus makanan yang tular di media sosial serta pandangan pelbagai pihak yang khuatir terhadap kaedah pembungkusan makanan yang tidak selamat,” katanya dalam satu kenyataan hari ini.
Noor Hisham berkata, pembungkusan makanan menggunakan paku yang menjadi trend pada masa kini tidak sepatutnya berlaku kerana terdapat pelbagai kaedah lain pembungkusan yang lebih selamat untuk membungkus makanan dengan baik.

Katanya, penggunaan paku, dawai kokot atau bahan lain yang berbahaya pada pembungkusan makanan tidak sepatutnya berlaku.
“Terdapat pelbagai kaedah pembungkusan makanan yang terbukti selamat dan berkesan membungkus makanan dengan baik,” ujarnya.
Noor Hisham turut mengingatkan para ibu bapa untuk memeriksa terlebih dahulu makanan yang diberikan kepada anak-anak sebelum dimakan. – K! ONLINE


Mayat terapung disyaki warga Vietnam
Oleh SITI A'ISYAH SUKAIMI

5 Januari 2022, 8:11 pm
PUTRAJAYA – Identiti wanita yang mayatnya ditemukan terapung di tasik berhadapan Skyrides, Presint 2 di sini Sabtu lalu, disyaki warga Vietnam berdasarkan keterangan daripada seorang individu dipercayai rakannya.
Ketua Polis Daerah Putrajaya, Asisten Komisioner A. Asmadi Abdul Aziz berkata, polis dari Balai Polis Sungai Long menerima panggilan daripada seorang individu dikatakan rakannya yang juga warga Vietnam pada kelmarin.
Menurutnya, saksi tersebut dimaklumkan oleh rakan serumah si mati pada 29 Disember lalu yang memberitahu, si mati keluar dari rumah dengan membawa beg tangan dan selepas itu tiada perkhabaran mengenainya.
“Dalam masa sama, saksi menerima tangkap layar aplikasi WeChat dari kawan si mati yang berada di Vietnam semalam mengatakan, pada 29 Disember lalu si mati mengambil Grab pergi ke satu tempat yang ada air dan hendak terjun. Namun, tidak diketahui masalah peribadi si mati.
“Berdasarkan pengecaman barangan milik si mati, identitinya dikenali sebagai Tran Ai Lien berusia 26 tahun. Bagaimanapun, pengesahan secara rasmi hanya selepas pengecaman waris terdekat dan perbandingan sampel DNA,” katanya dalam satu kenyataan di sini hari ini.
Tatu bunga mawar yang ditemui pada punggung mayat wanita itu.

Beliau berkata, saksi tersebut memberitahu dia mengenali si mati kira-kira empat bulan lalu selepas membantunya mencari rumah sewa dan seterusnya, si mati menyewa bersama seorang wanita Vietnam.

“Selain itu, berkenaan tatu pula, saksi tersebut mengetahuinya setelah berhubung dengan ibu bapa si mati. Si mati turut mempunyai ibu saudara tinggal di Behrang, Perak yang telah berkahwin dengan warga tempatan.
“Mengikut rakaman keterangan ibu saudaranya, kali terakhir dia berjumpa wanita tersebut di sebuah kedai tom yam di Puchong, Selangor pada bulan lalu serta berhubung dengannya melalui Facebook pada 29 Disember, namun dia tidak mengatakan apa-apa masalah,” ujarnya.
A. Asmadi berkata, susulan itu, polis melakukan pemeriksaan ke rumah si mati yang diduduki bersama seorang wanita Vietnam dan hasil temu bual termasuk teman lelaki rakan serumahnya yang berada di situ ketika itu, kali terakhir mereka melihat si mati pada 29 Disember pukul 10.48 malam.
“Dia memaklumkan hendak keluar berjumpa kawan tetapi tidak memberitahu siapa individu tersebut. Sebelum keluar, si mati ada beritahu bahawa pada 30 Disember, dia akan ke restoran kawan yang baharu dibuka di Sri Petaling.
“Pemeriksaan bilik si mati terdapat beberapa dokumen seperti tiket penerbangan lama, beberapa resit, pakaian, ubat-ubatan dan satu telefon bimbit jenis iPhone tertera gambar si mati tanpa simkad. Susulan itu, polis merampas telefon tersebut, tiket penerbangan atas namanya dan beberapa resit,” ujarnya.
Mengulas lanjut, katanya, rakaman kamera litar tertutup (CCTV) mendapati, kali terakhir wanita tersebut keluar dari kediaman pada 29 Disember pukul 10.48 malam serta tidak kelihatan kenderaan yang dinaikinya.
“Semakan imigresen juga mendapati, wanita tersebut masuk ke negara ini pada 2 Mac 2020 melalui Lapangan Terbang Bayan Lepas, Pulau Pinang dan tiada rekod keluar,” katanya. – K! ONLINE


Bermodal 50 sen ‘boleh’ ke bulan
Oleh KOSMO!

5 Januari 2022, 10:16 pm
Oleh Kosmo!
PETALING JAYA – Bagi orang yang mahu berjaya dalam bidang perniagaan, seharusnya memulakan perniagaan itu sejak awal lagi.
Seperti video tular ini, seorang budak lelaki sudah pandai berniaga walaupun masih muda dengan berbekal barangan yang mudah dan senang untuk dijual.
Namun, barangan yang dijual itu bukanlah sesuatu yang sepatutnya diniagakan kerana jika salah penggunaannya, khayal pula yang dapat.
Melalui video yang kini tular di media sosial, dilaporkan kejadian berlaku di Sabah menyaksikan seorang budak lelaki membungkus ‘gam’ dalam satu plastik kecil.
Gam kasut itu biasanya digunakan bagi individu yang mahu ‘pergi ke bulan’ dan harganya hanyalah 50 sen sahaja.

Yang menjadi bualan hangat orang ramai adalah berkaitan kecekapan dan kebebasan yang dilakukan oleh si budak penjual itu.
“Laju betul budak ni buat kerja, tepat pula dia bungkus. Gam tu pun elok je ada di bucu plastik tu.
“Bermodal 50 sen, ramai yang boleh menjelajah ke bulan,” jelas Faizul Jo.
“Macam bebas sangat je dekat sana, senang je cari benda alah ni. Ini boleh rosakkan bangsa dengan modal yang murah sahaja.
“Minta ibu bapa pun tengok-tengok la sikit anak tu. Kalau dah bawa gam tu tak adanya nak repair kasut,” jelas Hafizul Zainuddin. – K! ONLINE.


Skim elaun atlet negara dinilai semula
Oleh MUHAMMAD RIDUAN MOHD HANAFIAH

5 Januari 2022, 9:42 pm
MAJLIS Sukan Negara (MSN) terpaksa melakukan penstrukturan semula skim bayaran elaun latihan bagi atlet yang ditawarkan kontrak baharu pada musim 2022 berikutan kekangan peruntukan kewangan daripada kerajaan.
Ketua Pengarah Majlis Sukan Negara (MSN), Datuk Ahmad Shapawi Ismail berkata, tindakan itu dilakukan selepas negara memerlukan peruntukkan besar untuk membantu rakyat yang terkesan dengan pandemik Covid-19 dan bencana alam.
Justeru itu, Ahmad Shapawi menjelaskan terdapat perubahan dibawah skim latihan atlet dan pihaknya terpaksa melakukan penyelarasan.
“Negara dalam keadaan pemulihan negara jadi terdapat perubahan yang kita lakukan namun perkara paling utama adalah kebajikan atlet, latihan dan penyertaan atlet dijaga dengan baik.
“Namun, terdapat perubahan dari skim bayaran elaun atlet pada 2022 ini dimana pembayaran akan dibuat berdasarkan pencapaian atlet di empat temasya utama iaitu Sukan SEA, Sukan Komanwel, Sukan Asia dan Sukan Olimpik.
“Sebelum ini atlet memenangi pingat gangsa (Sukan SEA) akan menerima kadar yang sama dengan emas sekali gus menimbulkan banyak kegusaran dalam kalangan atlet.

“Jadi, kita balik kembali kepada skim yang lama iaitu elaun berdasarkan prestasi.Kalau mereka meraih pingat gangsa, elaun juga bersesuaian dengan gangsa.
“Memang akan terdapat sedikit pengurangan tetapi ia lebih bersesuaian dengan prestasi mereka,” katanya.
Bagi atlet yang memenangi emas Sukan SEA, mereka akan menerima bayaran elaun sebanyak RM2,000 manakala atlet yang meraih pingat gangsa akan menerima RM800.
Untuk temasya Sukan Komanwel dan Asia, pemenang emas akan menerima RM4,500 manakala perak RM4,000 dan gangsa RM3,500.
Pemenang emas Sukan Olimpik pula akan menerima bayaran elaun RM7,500 manakala perak RM7,000 dan gangsa RM6,500.
Dalam pada itu, Shapawi, berkata secara keseluruhan sebanyak RM27.5 juta peruntukan disediakan bagi membiayai program latihan atlet bagi tahun ini.
Susulan peruntukan kewangan yang terhad, MSN terpaksa mengurangkan penyertaan atlet dalam program latihan tahun ini dengan hanya 248 ditawarkan kontrak baharu berbanding 432 tahun lalu.
Atlet para pula, sebanyak 45 atlet dipilih meneruskan program tahun ini berbanding 114 pada tahun lalu manakala sebanyak 178 atlet pelapis ditawarkan kontrak baharu berbanding 260 tahun lalu dan 22 bagi atlet pelapis para.-K! ONLINE


24 jam terkandas bawah suhu paras beku
Oleh KOSMO!

5 Januari 2022, 11:00 pm
WASHINGTON –  Ribut salji sudah berakhir tetapi penderitaan pengguna jalan raya berterusan dengan ramai pemandu di lebuh  raya utama di luar Washington melaporkan kelmarin bahawa mereka terperangkap di dalam kereta masing-masing dalam cuaca sejuk beku selama 24 jam atau lebih lama.
Ketika ramai keluarga dalam perjalanan  pulang selepas  cuti Tahun Baru, Lebuh Raya I-95 di Virginia berada dalam keadaan berais dan licin dengan banyak kenderaan hampir kehabisan minyak, manakala bantuan yang diharapkan tidak kunjung tiba.
Rakaman dari udara menunjukkan deretan kereta dan lori bampar ke bampar yang seharian terkandas di lebuh raya tersebut. I-95 terkenal dengan kesesakan lalu lintas walaupun ketika cuaca baik.
Salah seorang pengguna jalan raya yang kecewa adalah senator dari Virginia, Tim Kaine. Beliau terkandas semasa memandu pulang dari negerinya menuju ke Washington. Lebuh raya rentas negeri itu dilitupi salji dengan sejumlah kenderaan terbabas sebelum laluan itu ditutup selepas ribut salji  pada Isnin lalu.
“Saya mulakan pemanduan biasa selama dua jam menuju ke Washington pada pukul 1 tengah hari (waktu tempatan) kelmarin (Isnin lepas). 19 jam kemudian, saya masih belum sampai ke Bangunan Capitol,” kata Kaine menerusi Twitter pagi kelmarin.
“Terkini: Saya berada di jalan raya selama 27 jam,” katanya  sebelum menyatakan di laman Twitter bahawa beliau akhirnya sampa ke destinasi yang dituju.

Seorang wartawan berpangkalan di Florida, Jim DeFede pula menyatakan di Twitter bahawa dia terkandas lebih 20 jam.
“Saya tidak pasti tetapi saya rasa ini melayakkan saya menjadi warga Virginia,” katanya secara berseloroh.
Menurutnya, Lebuh Raya I-95 ketika itu ibarat  tempat letak kereta berais, manakala suhu di luar pula mencecah -7 darjah Celsius. Kata DeFede, dia tidak melihat kelibat peronda lebuh raya atau trak tunda selama lebih 12 jam.
“Saya menghidupkan enjin dan sistem pemanas selama sejam untuk memanaskan badan dan mematikannya semula. Saya melakukan perkara ini berulang kali hingga minyak kereta saya hampir habis,” kata lelaki itu.
Sementara itu, Jabatan Pengangkutan Virginia melaporkan  bahawa tiada mangsa masih terperangkap di I-95 setakat pukul 6 petang (waktu tempatan)  kelmarin. – AFP


Tengku Ahmad Badli Shah CEO baharu Agrobank
Oleh MUHAMMAD IKHWAN IDERIS

5 Januari 2022, 8:17 pm
PETALING JAYA – Agrobank mengumumkan pelantikan Tengku Ahmad Badli Shah Raja Hussin sebagai Presiden/Ketua Pegawai Eksekutif Agrobank berkuatkuasa 3 Januari 2022.
Berbekalkan 29 tahun pengalaman dalam bidang perbankan dan kewangan, Tengku Ahmad Badli Shah merupakan seorang yang berkaliber dan berpengalaman serta mempunyai sejarah prestasi yang membanggakan dalam industri.
Sebelum berkhidmat di Agrobank, beliau telah memegang pelbagai jawatan pengurusan kanan di beberapa institusi kewangan di Malaysia iaitu Pelaburan Mara Berhad, Kuwait Finance House dan HSBC Bank Malaysia Berhad.
Pengerusi Agrobank, Datuk Mustapha Buang berkata, pihaknya amat mengalu-alukan pelantikan Tengku Ahmad Badli Shah dalam menerajui tampuk pimpinan di Agrobank.
“Kami yakin menerusi pengalaman luas beliau dalam perancangan strategik, pembangunan perniagaan, perundangan dan pembiayaan patuh syariah, ditambah pula dengan kemahiran kepimpinan akan mengukuhkan lagi kedudukan Agrobank sebagai sebuah peneraju institusi kewangan pertanian terkemuka di Malaysia.
“Pihak Lembaga Pengarah Agrobank juga yakin beliau mampu memacu dan menerajui fasa penting Agrobank, seterusnya membantu komuniti yang kurang mendapat perhatian serta mengubah landskap kewangan berasaskan pertanian melangkaui perbankan,” katanya dalam satu kenyataan.


Askar wanita Sikh takluki Kutub Selatan
Oleh KOSMO!

5 Januari 2022, 10:00 pm
LONDON – Seorang anggota  tentera wanita berketurunan Sikh mencatat kejayaan luar biasa apabila menjadi wanita kulit berwarna pertama yang menamatkan ekspedisi solo ke Kutub Selatan dengan menggunakan ski, lapor laman berita Wionews semalam.
Preet Chandi, 32,  mengambil masa selama beberapa bulan untuk melakukan perjalanan merentasi Benua Antartika dengan menggunakan ski.
Pada 3 Januari lalu, Chandi mengumumkan bahawa dia menamatkan perjalanan sejauh 1,126 kilometer itu dalam masa 40 hari.
Pada 7 November 2021, Chandi terbang ke Chile dan memulakan ekspedisinya  dari Hercules Inlet di Antartika.
Sepanjang perjalanan, wanita itu menarik  kereta luncur seberat 90 kilogram yang memuatkan kit, bahan api dan makanan untuk bertahan selama kira-kira 45 hari.
Sebelum memulakan perjalanannya, Chandi berkata bahawa dia berharap pengembaraannya itu akan memberikan  inspirasi kepada orang lain.

“Saya mahu menggalakkan orang ramai untuk mencabar dan mempercayai diri mereka sendiri dan saya juga mahu anda dapat melakukannya tanpa dilabelkan sebagai ‘pemberontak’,” demikian tulis Chandi pada satu hantaran di blognya pada 3 Januari lalu. – AGENSI


Ramai geram, kecaman, pujian hujani nyanyian Michael Ang
Oleh NUR EMIRA SAIZALI

5 Januari 2022, 8:37 pm
PETALING JAYA – “Nanti mengata lebih-lebih takut tak dipanggil berlakon pula.”
Demikian antara komen pelakon popular Datuk Fizz Fairuz selepas menonton muzik video single pertama penerbit dan penerbit popular, Michael Ang berjudul Cinta dan Propa yang dilancarkan hari ini.
“Yang ini apa pula masalahnya? Kecil besar kecil besar saja aku tengok. Nanti mengata lebih-lebih, tidak dipanggil berlakon pula tetapi memang dia tak panggil pun.
“Nak masuk Gegar Vaganza juga ke? Terus terang saja, beri peluang orang lain menyanyi pula,” komen pelakon filem Munafik itu.
Sementara itu, seorang lagi aktor terkenal, Sharnaaz Ahmad turut memuat naik sedutan muzik video nyanyian Michael.
“Lama dah aku tak rasa geram tetapi yang ini memang aku naik darah dengan Michael.

” Nak kutuk silakan, nak suka pun silakan komen di bawah. Jangan risau dia memang ada kebolehan tahan maki dan memaki kembali,” kata bapa kepada seorang cahaya mata lelaki itu.
Tidak cukup dengan itu, komen daripada usahawan kosmetik sensasi, Datuk Seri Vida turut mencuri perhatian ramai apabila dia mempersoalkan tindakan Micheal menjadi seorang penyanyi.
“Tiba-tiba hendak menjadi penyanyi pula, semua benda nak caras.
“Jadi pengarah cukuplah dan duit sudah banyak. Berilah peluang kepada orang lain untuk mencari makan Michael,” katanya yang juga pelantun I Am Me.
Menyedari kemunculannya sebagai penyanyi pasti mengundang perhatian, pengarah naskhah Perempuan Tanpa Dosa itu, sempat berpesan agar setiap pandangan atau kritikan boleh ditulis dalam ruangan komen muzik video YouTubenya.
“Kalau tak puas hati nak kutuk atau tinggalkan di ruangan komen okey! Nanti aku balas di sana,” katanya.
Sementara itu, netizen yang terhibur dengan lagu tersebut turut menggelar Michael sebagai Datuk Aliff Syukri 2.0.
Malah, netizen turut mempersoalkan adakah lagu tersebut mengenai kisah cinta Vida dengan bekas kekasihnya, Iqbal.
“Wah, Aliff Syukri kedua,” gurau seorang lagi pengguna Instagram.
“Ini lagu untuk Vida dengan Iqbal ke?” soal netizen.
Sebagai info, Cinta dan Propa hasil ciptaan Killa Driz yang dilancarkan hari ini merupakan single debut Michael.
Sebelum ini, Michael popular dengan kelantangannya mengulas pelbagai isu termasuk mutu persembahan penyanyi-penyanyi dalam variasi program realiti nyanyian sehingga mencetuskan perdebatan dalam media sosial. – K! ONLINE


AS catat lebih sejuta kes harian Covid-19
Oleh KOSMO!

5 Januari 2022, 9:00 pm
PARIS – Amerika Syarikat(AS), Britain, Perancis dan Australia mengumumkan rekod baharu kes harian Covid-19 kelmarin ketika Pertubuhan Kesihatan Sedunia (WHO) memberi amaran bahawa penularan pantas Omicron meningkatkan risiko varian baharu lebih berbahaya muncul.
Britain melepasi angka 200,000 kes harian untuk kali pertama kelmarin, manakala Perancis mencatat lebih 270,000 kes diikuti oleh Australia dengan hampir 50,000 kes. Angka tersebut mengatasi rekod sebelum ini di tiga negara berkenaan.
Bagaimanapun, AS mencatat rekod dunia pada Isnin lalu dengan 1,080,211 jangkitan harian.
Varian Omicron yang paling banyak bermutasi dan paling mudah berjangkit setakat ini, menyumbang kepada 59 peratus kes Covid-19 di AS menjelang akhir tahun lalu.
Kadar kematian dan kemasukan ke hospital akibat Omicron adalah lebih rendah di seluruh dunia sekali gus meningkatkan harapan virus itu akan berevolusi dan menjadi kurang berbahaya seperti selesema biasa.
Bagaimanapun, WHO dan Eropah memberi amaran bahawa peningkatan mendadak jangkitan membawa kesan sebaliknya.

“Lebih banyak Omicron menular, lebih berpotensi ia menghasilkan varian baharu,” kata Pegawai Kanan Kecemasan WHO, Catherine Smallwood.
Dalam perkembangan berkaitan, Cyprus turut melaporkan jangkitan tertinggi sebanyak 5,457 kes kelmarin.
Perkembangan itu berlaku ketika  negara-negara kaya bergegas memberikan suntikan dos penggalak kepada rakyat masing-masing sedangkan masih ramai penduduk  negara miskin belum menerima dos pertama mereka. – AFP


Bot penambang karam, tiga sukarelawan APM terselamat
Oleh HARIS FADILAH AHMAD

5 Januari 2022, 11:43 pm
JERANTUT – Tiga anggota sukarelawan Angkatan Pertahanan Awam (APM) yang dalam perjalanan menghantar bantuan bekalan makanan ke kampung Orang Asli nyaris maut selepas bot penambang dinaiki mereka karam di Jeram Panjang, Sungai Tembeling berdekatan Taman Negara Kuala Tahan di sini hari ini.
Bagaimanapun dalam kejadian kira-kira pukul 11 pagi itu, ketiga-tiga orang sukarelawan berkenaan berjaya menyelamatkan diri dengan berenang ke tepi sungai.
Tiga sukarelawan tersebut ialah Roslan Abu Kassim, 58, Ahmad Turmizi Abu Kassim, 52, dan Belandak Bajak, 28, yang merupakan Orang Asli etnik Bateq Kampung Kuala Atok, Kuala Tahan.
Ketua Polis Daerah Jerantut, Superintendan Mazlan Hassan berkata, ketika kejadian bot penambang milik Roslan dalam perjalanan menghantar bantuan bekalan makanan ke perkampungan Orang Asli etnik Bateq Kampung Aur juga di Taman Negara.
“Semasa melalui Jeram Panjang di Sungai Tembeling bot penambang yang mereka naiki telah dipukul alunan serta arus deras sehingga karam.
“Bagaimanapun ketiga-tiga orang sukarelawan APM itu berjaya menyelamatkan diri dan berenang ke tempat yang lebih selamat dan tidak melibatkan kecederaan serta kemalangan jiwa,” katanya di sini hari ini.


PDRM buru Ganesparan Nadaraja
5 Januari 2022, 8:54 pm
PETALING JAYA – Polis Diraja Malaysia (PDRM) sedang mengesan seorang lelaki warga tempatan, setelah waran tangkap dikeluarkan berhubung kes mengeluarkan kenyataan berbaur hasutan, perkauman serta jelik terhadap Institusi Diraja dan kerajaan.
Menurut Pengarah Jabatan Siasatan Jenayah (JSJ) Ibu pejabat Polis Bukit Aman, Datuk Seri Abd. Jalil Hassan, Ganesparan Nadaraja, 40, dikehendaki bersabit waran tangkap Ewa3836752 yang dikeluarkan Mahkamah Sesyen Jenayah Siber, Kuala Lumpur pada 20 Disember lepas.
“Ia berikutan kegagalan lelaki itu untuk hadir pertuduhan kes penghinaan terhadap Yang di-Pertuan Agong dan Perdana Menteri Malaysia.
“Dia disabitkan kesalahan di bawah Seksyen 233(1)(a)(ii) Akta Komunikasi Dan Multimedia 1998,” katanya dalam satu kenyataan di sini hari ini.
Jelasnya, orang ramai yang mengenali atau mempunyai maklumat mengenai individu tersebut diminta menghubungi Ketua Unit Siasatan Jenayah Terkelas Bukit Aman, Superintendan Junainah M. Kasbolah di talian 019-705 1222 atau pegawai penyiasat, Inspektor Shahrir Mohamad di talian 019-541 4014.
Terdahulu, media melaporkan, PDRM memburu seorang lelaki apabila beliau menghina Yang di-Pertuan Agong dan Perdana Menteri Malaysia, yang tular di media sosial, pada 26 Jun lalu.

Menurut Abd Jalil, sejak tahun 2018 hingga kini, polis membuka 18 kertas siasatan terhadap lelaki itu mengikut Akta Hasutan 1948 serta Kanun Keseksaan.- K! ONLINE


Lima suspek kes samun ditahan
Oleh NUR HUDA MUSA

5 Januari 2022, 7:59 pm
PETALING JAYA – Polis menahan lima suspek lelaki warga tempatan dipercayai terlibat dengan kejadian samun berkumpulan yang berlaku di sebuah stesen minyak di Jalan Kampug Batu, Kuala Lumpur pada 19 Disember lalu.
Ketua Polis Daerah Sentul, Asisten Komisioner Beh Eng Lai berkata, lima individu terbabit berusia lingkungan umur 28 hingga 42 tahun telah ditahan secara berasingan melalui beberapa serbuan hasil daripada risikan yang dijalankan.
“Pada 19 Disember lalu lebih kurang pukul 12.30 tengah hari, telah berlaku satu kejadian samun berkumpulan menggunakan senjata di stesen minyak Shell Mastiara, Jalan Kampung Batu, Kuala Lumpur.
“Ketika kejadian mangsa sedang mengisi minyak kereta sebelum didatangi seorang lelaki warga tempatan bertindak menarik rantai leher emas mangsa sambil mengacukan sebilah parang ke arah mangsa,” katanya dalam satu kenyataan di sini hari ini.
Eng Lai berkata, kejadian itu menyebabkan mangsa terkejut dan bertindak melarikan diri dan suspek gagal menarik rantai leher emas mangsa.
“Namun suspek berjaya melarikan dompet milik mangsa dan hasil siasatan awal pihak polis mendapati suspek yang terlibat dipercayai seramai empat ke lima orang menaiki sebuah kereta jenis Proton Wira berwarna hijau gelap nombor pendaftaran PDX9929.

“Susulan kejadian itu, serbuan pertama telah dibuat pada 21 Disember 2021 dimana seramai dua orang lelaki tempatan telah ditahan manakala pada 28 Disember 2021 satu lagi serbuan telah dijalankan dimana seramai tiga lelaki tempatan ditahan bagi membantu siasatan,” ujarnya.
Jelasnya, pihak polis juga telah berjaya merampas dua bilah parang, sebuah motokar, tujuh buah telefon bimbit pelbagai jenama, sebuah dompet milik mangsa, tiga keping kad touch and go dimana salah satunya adalah milik mangsa.
“Turut dirampas satu unit spanar dan satu unit ‘allen key’ yang diubahsuai, disyaki digunakan untuk mencuri kenderaan serta beberapa dokumen.
“Hasil siasatan awal mendapati Modus Operandi kegiatan ini telah melakukan samun secara berkumpulan dengan menggunakan senjata dan telah mensasarkan mangsa yang menaiki kereta mewah serta memakai barangan kemas yang sedang mengisi minyak di stesen minyak,” tambahnya.
Eng Lai berkata, kesemua suspek yang ditangkap mempunyai pelbagai rekod kesalahan jenayah lampau dan telah direman di Ibu Pejabat Polis Daerah (IPD) Sentul bermula 20 Disember 2021 sehingga 28 Disember 2021 bagi membantu siasatan lanjut.
“Kini kesemua suspek diserah kepada IPD Sungai Buloh untuk siasatan lanjut.
“Susulan dari operasi yang dijalankan ini, pihak Polis Kuala Lumpur telah berjaya menyelesaikan tiga kes samun yang dilaporkan di Kawasan Kuala Lumpur dan dua lagi kes di kawasan Selangor,” ujarnya. – K! ONLINE


OPS Murni bawa keluar mangsa banjir kontak rapat Covid-19
Oleh FARAHWAHIDA AHMAD

5 Januari 2022, 7:10 pm
SEGAMAT – Tentera Darat Malaysia (TDM) membantu membawa keluar mangsa banjir kontak rapat Covid-19 di PPS Balai Raya Kampung Padang Kiambang, Batu Anam di sini hari ini.
Rejimen Keempat Artileri Diraja (4 RAD) dibantu bersama satu platun dari Batalion Kelima Rejimen Askar Melayu Diraja (5 RAMD), misi menyelamat Ops Murni bagi menghantar sembilan penduduk di PPS tersebut ke Dewan Genuang, Segamat.
Anggota penyelamat dan peralatan yang terlibat telah disanitasi dibantu oleh pihak Kementerian Kesihatan (KKM) daerah ini.
Terdahulu, Menteri Kanan Pertahanan, Dato’ Seri Hishammuddin Tun Hussein dalam satu kenyataan berkata, perancangan Ops Murni ATM akan dikemaskini dari masa ke masa mengikut situasi banjir di sesebuah negeri dan sesuatu kawasan.-K! ONLINE


Pegawai bomba cedera terkena simen konkrit
Oleh ISKANDAR SHAH MOHAMED

5 Januari 2022, 7:30 pm
SHAH ALAM – Seorang pegawai bomba cedera pada bahagian tengkuk terkena simen konkrit yang terjatuh ketika memadamkan kebakaran sebuah kilang pemetik api di Seksyen 22 di sini, petang tadi.
Kejadian pukul 4.45 petang itu mengakibatkan mangsa, Yunuslie Julius, 28, dari Balai Bomba dan Penyelamat (BBP) Shah Alam dikejarkan ke Hospital Tengku Ampuan Rahimah (HTAR) Klang untuk rawatan lanjut.
Pengarah Bomba Selangor, Norazam Khamis berkata, ketika kejadian sepasukan 26 anggota termasuk pegawai dari BBP Shah Alam sedang menjalankan pemadaman api di kilang tiga tingkat tersebut.
“Mangsa yang berada di tingkat bawah terkena simen konkrit sebesar dua batu bata. Simen itu terjatuh ke atas topi keledar dipakai mangsa hingga menyebabkan dia berasa sakit di bahagian tengkuk.
“Pemeriksaan lanjut termasuk imbasan X-Ray sedang dilakukan di HTAR dan mangsa dalam keadaan sedar,” katanya dalam kenyataan hari ini. -K!ONLINE


Raja Bomoh, Puteri Zaleha disiasat
Oleh ASLIZA MUSA

5 Januari 2022, 7:36 pm
IPOH – Jabatan Agama Islam Perak (JAIPk) akan membuka kertas siasatan terhadap Ibrahim Mat Zin yang dikenali sebagai Raja Bomoh berkaitan upacara yang bercanggah dengan ajaran Islam di Dataran JPS, Teluk Intan.
Upacara itu tular di media sosial hari ini menerusi video berdurasi 25 minit yang memperlihatkan Ibrahim melakukan upacara dipercayai menolak musibah banjir bersama seorang wanita dikenali ‘Puteri Zaleha’.
Pengarah JAIPk, Datuk Mohd. Yusop Husin berkata, perbuatan dua individu tersebut disiasat mengikut Seksyen 14 Enakmen Jenayah Syariah Perak 1992 kerana mencela dan menghina agama Islam.
“Orang ramai dinasihatkan agar tidak terpengaruh dengan perbuatan itu dan menjauhi amalan khurafat yang sememangnya bercanggah dengan ajaran Islam,” katanya ketika dihubungi di sini hari ini.
Menerusi rakaman tersebut, Ibrahim mendakwa upacara berkenaan adalah petua zaman dahulu dan meminta semua tempat surut air (tidak banjir) bukan saja di Teluk Intan tetapi seluruh Malaysia, seluruh kepulauan Melayu dan seluruh dunia.
Puteri Zaleha pula mendakwa tilikannya menunjukkan Teluk Intan akan ditenggelami banjir dan apa yang dilakukan itu bagi mengelak musibah bencana itu.

Dalam rakaman itu, Ibrahim dan Puteri Zaleha turut berdoa kepada Allah SWT di mana kelihatan di hadapan mereka ialah surah Yasin dan al-Quran. Turut kelihatan bahan seperti beras, kunyit, bunga dan pelbagai jenis daun.-K! ONLINE


Pesara, pengurus syarikat ditahan bantu kes rasuah RM500,000
Oleh MOHAMAD FAIZAL HASHIM

5 Januari 2022, 7:19 pm
JOHOR BAHRU – Suruhanjaya Pencegahan Rasuah Malaysia (SPRM) Cawangan Segamat telah menahan seorang pesara sebuah syarikat milik kerajaan dan seorang pengurus syarikat bagi membantu siasatan berkaitan kes rasuah melibatkan nilai kira-kira RM500,000.
Menurut sumber, kedua-dua suspek lelaki yang masing-masing berusia 61 tahun itu ditahan pejabat SPRM Johor Bahru antara pukul 12.30 tengah hari hingga 5 petang tadi selepas hadir memberikan keterangan.
Difahamkan pada tahun 2019 hingga 2020, suspek pesara yang sebelum ini bertugas sebagai pengurus syarikat milik kerajaan di Segamat telah menerima rasuah daripada pengurus syarikat terbabit sebagai balasan mendapatkan kerja-kerja kontrak perladangan di daerah tersebut.
Sementara itu, Pengarah SPRM Johor, Datuk Azmi Alias ketika dihubungi mengesahkan penahanan terbabit dan berkata kes disiasat dibawah Seksyen 16(a)(B) Akta SPRM 2009 dan kedua-kedua suspek akan dibawa ke Mahkamah Majistret Johor Bahru esok bagi mendapatkan permohonan reman.-K! ONLINE